**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

###  Στην Αθήνα, σήμερα, 30 Σεπτεμβρίου 2024, ημέρα Δευτέρα και ώρα 13.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Λάζαρου Τσαβδαρίδη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης: «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του Ν.Π.Δ.Δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης». (4η συνεδρίαση- β΄ ανάγνωση)

### Στη συνεδρίαση παρέστησαν o Υφυπουργός Ψηφιακής Διακυβέρνησης, κ. Κωνσταντίνος Κυρανάκης, καθώς και αρμόδιοι υπηρεσιακοί παράγοντες.

### Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Αχμέτ Ιλχάν, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Στολτίδης Λεωνίδας, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Βασίλειος, Γραμμένος Βασίλειος, Χήτας Κωνσταντίνος, Πέρκα Θεοπίστη, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Συνεχίζουμε την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του ν.π.δ.δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

Είμαστε στην 4η συνεδρίαση της Επιτροπής και στη β΄ ανάγνωσητου νομοσχεδίου.

Έχει ζητήσει τον λόγο, πριν ξεκινήσουμε, ο Υφυπουργός, κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κύριε Πρόεδρε.

Να ενημερώσω το Σώμα για κάποιες νομοτεχνικές αλλαγές, τις οποίες εισηγούμαστε κατόπιν της συζήτησης στις προηγούμενες συνεδριάσεις.

Στο άρθρο 7, παράγραφος 5, διαγράφονται οι λέξεις «και προσωπικό με σύμβαση μίσθωσης έργου» και προστίθεται εδάφιο τελευταίο ως εξής «προσωπικό κλάδου Μηχανικών του νομικού προσώπου δημοσίου δικαίου «Ελληνικό Κτηματολόγιο» με σύμβαση μίσθωσης έργου, λαμβάνει πρόσθετη αμοιβή ύψους 200 ευρώ μηνιαίως για το χρονικό διάστημα για το οποίο ασκεί καθήκοντα Πιστοποιημένου Μηχανικού με ανάλογη τροποποίηση των συμβάσεων αυτού.». Κάνω αυτήν τη λεκτική αλλαγή, για να μην προσκρούει η προηγούμενη διάταξη στο γενικότερο καθεστώς των συμβασιούχων, ώστε να μπορούν και αυτοί να λάβουν την πρόσθετη αμοιβή ύψους 200 ευρώ. Είναι ένα ζήτημα το οποίο μας το υπέδειξε και το Σωματείο Εργαζομένων.

Δεύτερη νομοτεχνική. Στο άρθρο 9, παράγραφος 2, περί αυστηροποίησης των προϋποθέσεων των Πιστοποιημένων Μηχανικών, κάτι το οποίο προέκυψε και από τη διαβούλευση με τους Φορείς, μετά τις λέξεις «σύγκρουση συμφέροντος», προστίθενται οι λέξεις «αναγόμενη ιδίως, πρώτη περίπτωση, σε ύπαρξη συγγένειας εξ αίματος ή εξ αγχιστείας κατ ευθεία γραμμή απεριόριστα εκ πλαγίου δε, έως και δευτέρου βαθμού ή δεύτερη περίπτωση, επαγγελματικών συμφερόντων.». Με αυτό τον τρόπο, αυστηροποιούμε το πλαίσιο, ώστε να μην υπάρχει γενικότερη σύγκρουση συμφέροντος για μηχανικούς, οι οποίοι θα αναλαμβάνουν να διεκπεραιώσουν υποθέσεις στη δική τους περιοχή. Είναι κάτι το οποίο το ανέφερε και το Κ.Κ.Ε. στην τελευταία συνεδρίαση.

Τρίτη νομοτεχνική. Όπως είχα ενημερώσει, η 1η παράγραφος στο άρθρο 16 απαλείφεται και άρα, πάμε σε μία ακόμη αλλαγή, στη νέα παράγραφο 1 του άρθρου 16, την προηγούμενη 2η παράγραφο δηλαδή, όπου προσθέτουμε μία λέξη. Μετά από τη λέξη «αποτυπωθεί» προστίθενται οι λέξεις «ή περιγραφεί». Αυτό είναι ένα αίτημα, το οποίο μας έχει έρθει από τους Συμβολαιογράφους της Βορείου Ελλάδος καθώς εκεί δεν υπάρχει αποτύπωση, αλλά περιγραφή, είναι κάτι εντελώς εξειδικευμένο, το οποίο αφορά τον τρόπο με τον οποίο λειτουργούν οι συμβολαιογράφοι στη Βόρεια Ελλάδα. Στην ουσία δεν αλλάζει τίποτα, απλά ξεκαθαρίζει τη διάταξη.

Πέμπτη νομοτεχνική αλλαγή. Στο άρθρο 18 προστίθενται οι λέξεις «η σύνταξη και η υπογραφή των οριστικών συμβολαίων χωρίς προηγούμενη πρόσκληση προς τον πωλητή ή τους καθολικούς διαδόχους αυτού.» Είναι η πρόταση του συναδέλφου από το ΠΑΣΟΚ, την οποία κάνουμε αποδεκτή.

Το άρθρο 24, περί των υπαλλήλων των Γενικών Αρχείων του Κράτους λόγω του αιτήματος μετάταξης αυτών των υπαλλήλων, χρειαζόμαστε περισσότερο χρόνο διαβούλευσης με το Υπουργείο Παιδείας και άρα, αποσύρουμε τη διάταξη, προς το παρόν, θα τη δούμε σε επόμενο νομοσχέδιο. Για να το εξηγήσω τι είναι αυτό: Μιλάμε για τρεις υπαλλήλους, οι οποίοι βρίσκονται στα Γενικά Αρχεία του Κράτους με διάθεση, η οποία δεν προβλέπεται στο Ελληνικό Δημόσιο. Εμείς έπρεπε να «θεραπεύσουμε» αυτήν την παρατυπία οπότε, προτείνουμε από κοινού τη λύση της μετάταξης, θα πρέπει να έρθει νέα διάταξη από επόμενο νομοσχέδιο. Προς το παρόν εξαλείφεται και αυτή η διάταξη του άρθρου 24 δηλαδή και αναριθμούνται τα επόμενα άρθρα.

Έβδομη και τελευταία στο άρθρο 30, πρώην άρθρο 31, «Εξουσιοδοτικές διατάξεις», παραγράφου 2, περίπτωση δ, διαγράφονται οι λέξεις «η μέγιστη απόκλιση εμβαδού σε περίπτωση υπέρβασης της οποίας απαιτείται λήψη απόφασης από τον πιστοποιημένο μηχανικό».

Αυτές είναι, κύριε Πρόεδρε, οι νομοτεχνικές. Αν μου επιτρέπετε μόνο επειδή δεν «αγγίξαμε» το θέμα του εικοσιτετραώρου που έθεσε και ο συνάδελφος από το ΣΥΡΙΖΑ, στην τελευταία συνεδρίαση, θα ήθελα να πω τα εξής. Η διάταξη, όπως έχει διατυπωθεί αυτή τη στιγμή, δίνει τη δυνατότητα στον φορέα να δώσει δυνατότητα εικοσιτετράωρης ψηφιακής υποβολής ανά πράξη. Αυτό σημαίνει ότι αν έχουμε καταχρηστικά ενδεχόμενα, αν έχουμε κακόβουλες πρακτικές με funds τα οποία θέλουν να κάνουν κατασχέσεις την τελευταία στιγμή και λοιπά, αυτό μπορεί να εξαιρεθεί και να αποφευχθεί. Σε κάθε περίπτωση, θέλω να καταλάβουμε ότι το εικοσιτετράωρο λειτουργεί πάντα υπέρ του πολίτη, διότι, τράπεζες, εταιρείες, funds, τέτοιου είδους σχήματα, έχουν ένα συγκεκριμένο ωράριο με το οποίο λειτουργούν και εκείνοι θα έπρεπε πρωτίστως να διαμαρτύρονται, διότι ένας πολίτης, ο οποίος θέλει να μεταβιβάσει το ακίνητό του σε τρίτο, ενώ για παράδειγμα, ξέρει ότι χρωστάει και ότι πιθανώς κάποιος να διενεργήσει μία πράξη κατάσχεσης ή κάποια άλλη πράξη προσημείωσης στο ακίνητό του, την ώρα που διαπραγματεύεται μια συναλλαγή με έναν αγοραστή. Αυτό λειτουργεί στην πράξη, όταν έχουμε εικοσιτετράωρη υποβολή, υπέρ του πολίτη και όχι υπέρ των funds, αλλά σε κάθε περίπτωση, εμείς είμαστε θετικοί στο να ξεκαθαρίσουμε και στην υπάρχουσα διάταξη ότι μπορεί το «Κτηματολόγιο» με απόφασή του να εισάγει εξαιρέσεις ουσιαστικά, εννοώντας τις πράξεις της κατάσχεσης και της προσημείωσης και φυσικά αν θέλετε, κύριοι συνάδελφοι, να το συζητήσουμε περαιτέρω και σε αυτή τη συνεδρίαση.

Αυτά προς το παρόν, ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υφυπουργέ, να σας ρωτήσω, αυτές τις νομοτεχνικές βελτιώσεις τις καταθέτετε εδώ στην Επιτροπή μας ή στην Ολομέλεια;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Τις εισηγούμαστε, έχουν ήδη αποσταλεί στα συναρμόδια Υπουργεία και στην Γενική Γραμματεία της Κυβέρνησης για τελική έγκριση, τυπικό είναι το ζήτημα. Αν έχω λάβει την έγκριση μέχρι το τέλος συνεδρίασης, θα αποσταλούν στην Επιτροπή για να διαμοιραστούν στους συναδέλφους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Αλλιώς, στην Ολομέλεια;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Φυσικά.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Γιατί είναι ένα τυπικό θέμα, το οποίο όμως, είναι και ουσιαστικό.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Απλά, όφειλα να ενημερώσω πριν το Σώμα, για να έχει γνώση και να μην……….

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Οφείλατε να ενημερώσετε το Σώμα.

Θα δούμε το τυπικό.

Σας ευχαριστώ πολύ.

Τον λόγο έχει ο Εισηγητής της Πλειοψηφίας, κ. Ιωάννης – Μιχαήλ (Γιάννης) Λοβέρδος.

**ΙΩΑΝΝΗΣ – ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Εισηγητής της Πλειοψηφίας):** Κύριε Πρόεδρε, κυρίες και κύριοι βουλευτές, κατ’ αρχάς, θέλω να ξεκινήσω την τελευταία εισήγησή μου πριν την Ολομέλεια που θα έχουμε αύριο, ακούγοντας τις παρατηρήσεις που έκανε ο Υφυπουργός ο κ. Κυρανάκης, πολύ θετικά. Νομίζω ότι όλοι μπορούμε να συμφωνήσουμε σε αυτό ότι οι εισηγήσεις, οι συλλογικές εισηγήσεις των Εκπροσώπων των Κομμάτων και η δική μας και των Κομμάτων της Αντιπολίτευσης, έγιναν δεκτές από το Υπουργείο, κάτι το οποίο είναι ιδιαίτερα θετικό. Νομίζω ότι ήταν καίρια και η διευκρίνιση του Υφυπουργού σε ό,τι αφορά την ξαφνική εκμετάλλευση από μέρους των Servicers και των funds που ασκούν μεγάλη πίεση, η αλήθεια είναι, στους συμπολίτες μας, που είναι υπερδανεισμένοι και έχουν «κόκκινα δάνεια», να κατασχέσουν ή να προσημειώσουν ένα ακίνητο, το οποίο θα ήθελαν να πουλήσουν.

Είναι πολύ σημαντικές αυτές οι παρατηρήσεις και γίνονται, υποθέτω, αποδεκτές από όλους μας. Αυτό είναι το τεχνικό μέρος αλλά πρέπει να βλέπουμε τη συνολικότερη εικόνα. Επειδή τώρα θα μιλήσουμε για τη συνολικότερη εικόνα και πάντα στη ζωή πρέπει να βλέπουμε τη γενική εικόνα, τα επιμέρους προβλήματα και αυτά είναι σημαντικά αλλά πιο σημαντικό είναι αυτό που είναι η κεντρική ιδέα του νομοσχεδίου για την ολοκλήρωση της Κτηματογράφησης που συζητάμε σήμερα και που ελπίζω να υποστηριχθεί από περισσότερα κόμματα από τη Νέα Δημοκρατία.

Το κύριο θέμα αυτού του νομοσχεδίου, όπως είπαμε και στην αρχική μας Εισήγηση, είναι η ολοκλήρωση του Κτηματολογίου, ενός προβλήματος το οποίο υπάρχει όσο υπάρχει και το Μετρό της Θεσσαλονίκης 30 χρόνια περίπου. Αυτά τα 30 ολόκληρα χρόνια έχουν δει τα μάτια μας πολλά, έχουν γίνει προσπάθειες πολλές, στο παρελθόν υπήρξαν και πληροφορίες για κατασπατάληση κοινοτικών πόρων, οι οποίες δεν οδήγησαν στην ολοκλήρωση του έργου του Κτηματολογίου εγκαίρως. Μετά όμως από 30 χρόνια επιτέλους φτάνουμε στο τέλος ή θέλουμε να πιστεύουμε ότι φτάνουμε στο τέλος, διότι αυτή είναι και η δεδηλωμένη πρόθεση της Κυβέρνησης. Μέσα στο 2025 θα έχει ολοκληρωθεί το 100% του Κτηματολογίου πέραν κάποιων ακραίων προβλημάτων που μπορεί να ανακύψουν. Αυτό από μόνο του είναι συγκλονιστικό, για εμένα που ανήκω σε παλιότερη γενιά και που ήμουν δημοσιογράφος το 1985 – 1990. Η ολοκλήρωση του Κτηματολογίου, όπως είπα και στην πρωτολογία μου, θύμιζε πάντα στο μυαλό μου κάτι σαν το «γεφύρι της Άρτας», όλο το τελειώνουμε και όλο γκρεμίζεται την τελευταία στιγμή. Τώρα έχουν αλλάξει οι συνθήκες. Πώς έχουν αλλάξει οι συνθήκες; Κυρίως λόγω της βούλησης της Κυβέρνησης και γιατί ο χρόνος πια ωρίμασε, πάρα ωρίμασε θα έλεγα. Τώρα η δυνατότητα που μας δίνεται είναι τέτοια που μπορούμε να προχωρήσουμε χάρη και στη χρησιμοποίηση των νεότερων τεχνολογιών της ψηφιακής τεχνολογίας πιο γρήγορα σε αυτήν την ολοκλήρωση. Δεν το αγνοούμε ότι πριν από 30 χρόνια δεν υπήρχαν τα μέσα που υπάρχουν σήμερα, δεν υπήρχαν δορυφόροι, δεν υπήρχαν τα Google maps, δεν υπήρχαν τα Drones, δεν υπήρχε η τεχνητή νοημοσύνη, δεν υπήρχε τίποτα από όλα αυτά και αυτό καθιστούσε ακόμα πιο δύσκολο το έργο εκείνης της εποχής. Τώρα τα διαθέτουμε αυτά τα μέσα και προτιθέμεθα να τα χρησιμοποιήσουμε επ ωφελεία της κοινωνίας, επ ωφελεία της οικονομίας, διότι η εθνική οικονομία χρειάζεται γρήγορες και ουσιαστικές συναλλαγές και στον τομέα των ακινήτων, είναι πάρα πολύ σημαντικό κομμάτι της οικονομίας μας και έχουμε τη δυνατότητα αυτή σήμερα περισσότερο από ποτέ άλλοτε.

Κατανοώ, γιατί το άκουσα και από συναδέλφους της αντιπολίτευσης, ότι υπάρχει μια διάχυτη καχυποψία για τη χρήση αυτών των μέσων, που συνδέεται με κάποιες αγκυλώσεις που όλοι έχουμε, ανθρώπινο είναι, ότι δήθεν η ψηφιακή αυτή τεχνολογία θα γίνει όργανο για την παρακολούθηση των πολιτών, για την υπονόμευση των πολιτών, θα ξεπεράσει τους πολίτες. Ναι, υπάρχει η συζήτηση αυτή όχι μόνο στην Ελλάδα, παγκοσμίως, κυρίως για την χρησιμοποίηση της τεχνητής νοημοσύνης. Δεν μιλάμε όμως, για κάτι τέτοιο σε αυτό το νομοσχέδιο, μιλάμε για μια πιο γρήγορη και ουσιαστική αντιμετώπιση προβλημάτων που χρειαζόντουσαν μέχρι τώρα άπειρες εργατοώρες από τους ανθρώπους του Κτηματολογίου και τώρα πια θα γίνεται ελαφρότερο το έργο τους. Θεωρώ ότι η ολοκλήρωση της παράδοσης του Εθνικού Κτηματολογίου μέσα στο 2025, εφόσον πραγματοποιηθεί, επαναλαμβάνω πάντα το να ψηφίσεις ένα νομοσχέδιο είναι πάρα πολύ θετικό και προς τη σωστή κατεύθυνση, η πρακτική εφαρμογή του πρέπει να επιβεβαιωθεί στην πράξη, θα είναι κατά τη γνώμη μου και κατά τη γνώμη της Νέας Δημοκρατίας θα αποτελεί μια από τις μεγαλύτερες καινοτομίες και μεταρρυθμίσεις που έχουν γίνει στα τελευταία πεντέμισι χρόνια που κυβερνά τη χώρα η Νέα Δημοκρατία. Και κυρίως, διότι πέραν της ολοκλήρωσης του έργου, έρχονται και διατάξεις, οι οποίες βοηθούν όχι μόνο στην ταχύτερη, αλλά και στην μεγαλύτερη προστασία των πολιτών που δεν κινδυνεύουν πλέον ούτε να χάσουν την ιδιοκτησία τους, αλλά και όπου υπάρχουν σοβαρές αγκυλώσεις γραφειοκρατικές να ξεπερνιούνται, όπως είναι για παράδειγμα το άρθρο 13, που αφορά την τροποποίηση και απλοποίηση διαδικασίας διόρθωσης προδήλου σφάλματος, σε περίπτωση οριζόντιων ή κάθετων ιδιοκτησιών. Αυτό στο παρελθόν χρειαζόταν πολύ μεγάλη διαδικασία, πολλή γραφειοκρατία, ακόμη και δικαστικές αποφάσεις που ξέρουμε στην Ελλάδα ότι δεν είναι και το ευκολότερο πράγμα για να βγει μια δικαστική απόφαση και αυτός παρεμπιπτόντως είναι ένας άλλος τομέας που απασχολεί ιδιαίτερα την κυβέρνηση και γι’ αυτό έχει προωθηθεί και πολύ καινοτόμα νομοθεσία από πλευράς του Υπουργείου Δικαιοσύνης. Επίσης η επίλυση παγίων αιτημάτων που ήταν και από τους ιδιοκτήτες ακινήτων, όπως είναι το ότι δεν χρειάζεται πλέον να υπάρξει για τις οριζόντιες ιδιοκτησίες η σύμφωνη γνώμη, συναίνεση όλων των ιδιοκτητών μιας πολυκατοικίας, όταν αλλάζει από 100 στα 105 με την ψηφιακή τεχνολογία που διαθέτουμε το πραγματικό εμβαδόν ενός διαμερίσματος.

Έχω την αίσθηση, παρακολουθώντας και τις συζητήσεις εδώ και γενικότερα το νομοσχέδιο, ότι ειδικά σήμερα που μιλάμε και θα το επιβεβαιώσουμε αύριο στην Ολομέλεια αυτό που έχει σημασία είναι η απλοποίηση των διαδικασιών και η προστασία ακόμα περισσότερο του απλού πολίτη που έχει ένα ιδιόκτητο ακίνητο και που μέχρι τώρα χάνονταν μέσα σε ένα «κυκεώνα» γραφειοκρατικών διαδικασιών, όπως ήταν για παράδειγμα τα δασικά, που εκεί, κακά τα ψέματα, αν έμπλεκες με το Δασαρχείο έβρισκες τον μπελά σου για πολλά χρόνια. Όλα αυτά, λοιπόν, τα ζητήματα λύνονται με το παρόν νομοσχέδιο και ελπίζω και κόμματα της αντιπολίτευσης να το υπερψηφίσουν τελικά, αν όχι απόψε στην Επιτροπή, αύριο στην Ολομέλεια.

Θέλω να κάνω και μια επισήμανση σε ότι αφορά ένα άρθρο, το άρθρο 30 για την ΕΡΤ, το οποίο όπως ξέρετε η ΕΡΤ έχει, από βάσει νόμου, το δικαίωμα, αλλά και την υποχρέωση να καλύπτει ολόκληρη την Ελλάδα. Αυτό μέχρι τώρα, ενώ ήταν υποχρέωσή της, σε κάποιες περιπτώσεις δεν γίνονταν, γιατί παρεμβάλλονται σήματα άλλων σταθμών και άλλων συχνοτήτων, και αυτό γινόταν πιο δύσκολο, ιδιαίτερα σε περιοχές οι οποίες είναι παραμεθόριες. Δηλαδή, μπορεί να είσαι σε ένα ακριτικό νησί του Αιγαίου και να μπει στη μέση ένα τουρκικό ραδιόφωνο ή ένα αλβανικό στην Κέρκυρα, για παράδειγμα. Αυτό θεραπεύεται με το άρθρο αυτό, σε συνδυασμό βέβαια, θα περίμενα και περιμένω, από το Υπουργείο Ψηφιακής Διακυβέρνησης, να προχωρήσει γρήγορα και στην αντιμετώπιση ενός άλλου προβλήματος, πολύ σημαντικού, το οποίο αφορά τις εταιρείες κινητής τηλεφωνίας, όταν μπαίνουν εταιρείες αλλοδαπές, ιδίως σε παραμεθόριες περιοχές όπως είναι η Κέρκυρα που ανέφερα και τα νησιά του Αιγαίου, που πολύ συχνά μπαίνουν μέσα τουρκικές εταιρείες κινητής τηλεφωνίας, με αποτέλεσμα όχι μόνο να είναι και δυσάρεστο ψυχολογικά να αισθάνεσαι ότι μιλάς μέσω μιας τουρκικής εταιρείας, αλλά είναι και δαπανηρό. Έχω την εκτίμηση ότι το Υπουργείο θα φέρει σύντομα ρύθμιση και προς αυτή την κατεύθυνση.

Και με τα λόγια αυτά κύριε Πρόεδρε, νομίζω ότι η Νέα Δημοκρατία, η Κοινοβουλευτική Ομάδα της Νέας Δημοκρατίας ψηφίζει και στο σύνολό της «ΥΠΕΡ» του νομοσχεδίου αυτού, και το ίδιο εύχομαι να συμβεί και με άλλα κόμματα της αντιπολίτευσης. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κύριος Γεώργιος Καραμέρος, Εισηγητής της Μειοψηφίας, για δέκα λεπτά.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Πρόεδρε, κύριε Υφυπουργέ, κυρίες και κύριοι συνάδελφοι, το «Ελληνικό Κτηματολόγιο» είναι ένα έργο σε εκκρεμότητα σχεδόν τρεις δεκαετίες. Η κυβέρνηση του Αλέξη Τσίπρα επιχείρησε να το θέσει σε νέες βάσεις, με τις δικές της νομοθετικές πρωτοβουλίες και κυρίως, με το νόμο 4512/2018, πάντα σε συνάρτηση με την τεχνοκρατική επάρκεια που, κατά τη γνώμη μας, διασφάλιζε η εποπτεία του Νομικού Προσώπου Δημοσίου Δικαίου «Ελληνικό Κτηματολόγιο» από το Υπουργείο Περιβάλλοντος. Η Κυβέρνηση Μητσοτάκη το θεώρησε ένα πρόβλημα ψηφιακής διακυβέρνησης, και εν μέρει είναι, όπως είναι όμως αναγκαία η συμβολή του ψηφιακού τομέα σε κάθε πτυχή της κρατικής λειτουργίας, αλλά πέντε χρόνια όταν μιλάμε με το Κτηματολόγιο, πέντε χρόνια μετά, συνεχίζουμε να βαδίζουμε με εκκρεμότητες και να βασιζόμαστε στην επίλυση του προβλήματος μέσω των αλλαγών που αναμένουμε να προκύψουν για τους πολίτες. Ποιο είναι το βασικό πρόβλημα του Κτηματολογίου; Η πρακτική αδυναμία των περιορισμένων ανθρώπινων πόρων να το προσεγγίσουμε σε τελείως διαφορετική βάση για να ενσωματωθεί η κατακερματισμένη πληροφορία σε υπό κατάργηση υποθηκοφυλακεία και άλλες υπηρεσίες του Κτηματολογίου ή του δημοσίου για περιπτώσεις χρησικτησίας.

Κύριε Υφυπουργέ, ήσασταν αρκετά συγκεκριμένος για το τι μέλλει γενέσθαι με το λειτουργούν κτηματολόγιο. Αναφέρατε ότι τα αγνώστου ιδιοκτήτη για τα οποία υφίστανται πράξεις εμπράγματου δικαιώματος, θα μπορούν να δηλωθούν από τους ιδιοκτήτες με τη διαδικασία διόρθωσης πρόδηλου σφάλματος. Μέχρι εδώ καλώς. Ωστόσο, παραδεχθήκατε τη δικαστική περιπέτεια που περιμένει τους πολίτες σε περίπτωση που δουν ένα ακίνητο τους δηλωμένο σε κάθε άλλο ιδιοκτήτη. Και αν συμπεριλάβουμε στην εξίσωση το αμάχητο τεκμήριο του δημοσίου, για το οποίο η συζήτηση θα ξεκινήσει, όπως είπατε, αλλά μετά από αυτό το νομοσχέδιο, φρονούμε ότι ξανά δεν δίνουμε, ως Βουλή των Ελλήνων, λύση στο πρόβλημα της ολοκλήρωσης της κτηματογράφησης. Κρίσιμη παράμετρος σε όλη αυτή τη συζήτηση είναι η εξασφάλιση της χρηματοδότησης του Ταμείου Ανάκαμψης και Ανθεκτικότητας. Ο προϊστάμενος της ΕΥΣΤΑ, της Ειδικής Υπηρεσίας Συντονισμού Ταμείου Ανάκαμψης, δήλωσε αισιόδοξος. Ανησυχούμε όμως, κύριε Υφυπουργέ και θεωρούμε ότι έχουμε κάθε δικαίωμα. Υπάρχει στη χώρα πικρή πείρα από ανακτήσεις ενωσιακών πόρων που αμφισβητήθηκαν εκ των υστέρων από τα ευρωπαϊκά όργανα, και δεν αναφέρομαι στη δική σας πρόσφατη θητεία, αλλά σε προγενέστερα γεγονότα επί κυβερνήσεων της Νέας Δημοκρατίας. Σε όλη αυτή τη θεσμοθέτηση της εκκρεμότητας έρχεται να προστεθεί η διάταξη του άρθρου 12, περί 24ωρης ψηφιακής υποβολής πράξεων.

Άκουσα τις νομοτεχνικές βελτιώσεις ή διευκρινίσεις που επιχειρήσατε πριν ξεκινήσουμε τη συζήτηση, αλλά νομίζω ότι πληθαίνουν οι αντιφάσεις κύριε Υπουργέ και επιφυλασσόμαστε στην Ολομέλεια, αλλά νομίζω και εσείς θα πρέπει να διατυπώσετε διαφορετικά όλο αυτό. Πρώτα από όλα δεν είναι μόνο τα funds που έχουν ωράριο. Και οι συμβολαιογράφοι έχουν ωράριο. Υπάρχει το ζήτημα των δικαστικών επιμελητών. Υπάρχουν διαμάχες πολιτών. Καταλαβαίνω ότι η τεχνολογία, και είναι γνωστό σε πολλές εκφάνσεις της καθημερινότητάς μας, μας δίνει απεριόριστες δυνατότητες. Εδώ όμως, και εδώ είναι η φιλοσοφία του Κτηματολογίου και η διαφωνία μας επί μέρους σε πάρα πολλές περιπτώσεις, είναι η ασφάλεια δικαίου. Επειδή μας δίνει τη δυνατότητα η τεχνολογία 24ωρης υποβολής δεν σημαίνει ότι αυτό δεν μπορεί να δημιουργήσει πρόβλημα στην ασφάλεια δικαίου, όταν μιλάμε για Κτηματολόγιο και περιουσίες πολιτών. Οπότε, περιμένουμε με σαφήνεια πώς θα το διατυπώσετε για να μπορέσουμε να τοποθετηθούμε. Δηλαδή, με ποιο τρόπο θα κρίνετε ποιος υπέβαλε, ποια ώρα και αν αυτό θα είναι έγκυρο. Θα είναι θέμα της διοίκησης; Θα είναι θέμα των προϊσταμένων; θα πρέπει να το διατυπώσετε λίγο διαφορετικά, να το δούμε γραπτώς δηλαδή. Κι όλα αυτά όταν με το άρθρο 11 εκκινούμε το νομικό έλεγχο με την εφαρμογή τεχνητής νοημοσύνης. Αλλά, σωστά τις αποδίδουμε το γνωμοδοτικό χαρακτήρα, πως πρόκειται να νιώσουμε ασφαλείς στο καθεστώς των ψηφιακών υποβολών σε 24ωρη βάση; Νομίζω, δηλαδή, ότι μέσα από τη συζήτηση και από τη διαδικασία των συνεδριάσεων των Επιτροπών, με έναν τρόπο και εσείς προσπαθώντας να το διορθώσετε ακυρώνετε ή αμφισβητείτε το πνεύμα της νομοθέτησης αυτής κάθε αυτής. Με καλή πρόθεση σας το λέω. Θα περιμένουμε να δούμε πώς θα το τοποθετήσετε, γι’ αυτό ρώτησε ο Πρόεδρος αυτές τις βελτιώσεις να τις δούμε γραπτώς στην Ολομέλεια αύριο. Δεν έχουμε και πολύ χρόνο. Αλλά το πιεστικό χρονοδιάγραμμα η Κυβέρνηση σας το επιλέγει και σε αυτό το νομοθέτημα και στα άλλα.

Δικηγόροι και συμβολαιογράφοι έχουν μπροστά τους μια δύσκολη κατάσταση που θα πρέπει να είναι ταχύτατη ανάμεσα στο πλήθος των πράξεων που καλούνται να διεκπεραιώσουν για να μη θιγεί το αίσθημα της ασφάλειας δικαίου από τη μεταβίβαση ενός ακινήτου με βάρη. Φαντάζει ένα εργαλείο που διευκολύνει αλλά βάζει από το παράθυρο τον κίνδυνο μεταβίβασης βεβαρημένου ακινήτων και της αμφισβήτησης των συναλλαγών στις οποίες θα έχουν ήδη προχωρήσει οι πολίτες. Ένας τυπικός νόμος, θα μου πείτε, δεν είναι εύκολο να λύσει όλα τα προβλήματα, αλλά μπορεί να προβλεφθεί ένα ανοικτό διάστημα οριστικοποίησης και φυσικά μία διαδικασία που θα κατοχυρώνει τα δικαιώματα των πολιτών και των αγοραστών, στις συγκεκριμένες περιπτώσεις. Νομοθετούμε για να λύνουμε προβλήματα και όχι για να τα διευρύνουμε. Όσες καλές προθέσεις κι αν υπάρχουν και εγώ να τις δεχτώ δεδομένης και της πίεσης που υπάρχει για την ολοκλήρωση του Κτηματολογίου, τις χρηματοδοτήσεις από το Ταμείο Ανάκαμψης κλπ.

Και όπως είχα πει και στην προηγούμενη συνεδρίαση, θέλω να σταθώ λίγο περισσότερο στην εφαρμογή της τεχνητής νοημοσύνης. Θεωρούμε κύριε Υπουργέ ότι είναι νομοτεχνικά ορθό να υπάρχει αναφορά στον πρόσφατο Κανονισμό της Ευρωπαϊκής Ένωσης, όπως έχει δείξει και η εμπειρία όμως, τα γραπτά του Ευρωπαϊκού Δικαίου δεν συνεπάγονται και άμεσα εφαρμοσιμότητα, αν και έχουν άμεση ισχύ. Με βάση τον Κανονισμό 1689/2024 λοιπόν, θα πρέπει συνολικά το δημόσιο να προχωρήσει σε στάθμιση των κινδύνων και να ορίσει αν πρόκειται για συστήματα υψηλού, μέσου ή χαμηλού κινδύνου.

Όσον αφορά στην εφαρμογή τεχνητής νοημοσύνης στο Κτηματολόγιο, κατά πάσα βεβαιότητα, θα οριστεί σε ένα επίπεδο υψηλού κινδύνου λόγω της παραγωγής νομικών αποτελεσμάτων, με αντίκτυπο στην περιουσία των πολιτών. Τα συστήματα που τοποθετούνται σε αυτή την κατηγορία απαιτείται να υποβληθούν σε αυστηρές δοκιμές πριν τεθούν στη διάθεση της υπηρεσίας και φυσικά να ελέγχονται συνεχώς τη λειτουργία τους. Δεν αρκεί, γιατί άκουσα την πρόσκληση σας και νομίζω ότι έγινε με καλή πρόθεση, όμως να δούμε τη λειτουργία τους σε μια άτυπη ενημέρωση, κύριε Υφυπουργέ. Χρειαζόμαστε αναλύσεις κινδύνου, εγχειρίδια αντιμετώπισής τους, συγκεκριμένες διαδικασίες που να ορίζουν την άμεση δράση των αρμοδίων. Κατανοείτε φυσικά ότι όταν η Εθνική Αρχή Κυβερνοασφάλειας παραδέχεται, έστω και προσωρινά, αδυναμία λέγοντας ότι δεν έχει βέβαια αρμοδιότητα επί του Κτηματολογίου, αδυναμία να ανταποκριθεί σε περιστατικά όπως η πρόσφατη κυβερνοεπίθεση στο Κτηματολόγιο, γιατί άκουσα και τον Πρόεδρο του Κτηματολογίου να ευχαριστεί διεύθυνση του Υπουργείου Εθνικής Άμυνας, σχετική με το αντικείμενο. Είναι μια ομολογία στην πραγματικότητα ότι το Κτηματολόγιο, εσείς, η διοίκηση έχει δεμένα χέρια για την προσέλκυση μόνιμου προσωπικού με υψηλή κατάρτιση σε θέματα κυβερνοασφάλειας.

Σε αυτό το πλαίσιο, δηλαδή, με την ανάθεση σε μία εταιρεία, με όση καλή πρόθεση και αν έχει και όση τεχνογνωσία και αν έχει στην τεχνητή νοημοσύνη….(Σας παρακαλώ να σεβαστείτε τον ομιλητή αν έχετε την καλοσύνη, σας ευχαριστώ, γιατί μετά λέτε ότι σας κάνουμε μπούλινγκ αν σας κάνουμε παρατήρηση, γι’ αυτό το λέω και όχι για άλλο λόγο).

Σας ευχαριστώ.

Δεν αρκεί λοιπόν ένα πρακτικό Επιτροπής Παραλαβής, που μπορεί να χαθεί στην ψηφιοποιημένη γραφειοκρατία του Κεντρικού Ηλεκτρονικού Μητρώου Δημοσίων Συμβάσεων, απαιτούμε μια ολοκληρωμένη Έκθεση για να είμαστε και από την πλευρά μας αποτελεσματικοί και συγκεκριμένοι στην κριτική μας, ως Αξιωματική Αντιπολίτευση.

Σε ορισμένες θετικές διατάξεις του νομοσχεδίου, αναφέρθηκα και στην κατ’ άρθρον επεξεργασία, θα έχουμε στο σύντομο χρόνο που απομένει μέχρι την Ολομέλεια, τη δυνατότητα να είμαστε πιο συγκεκριμένοι.

Κλείνω, κύριε Πρόεδρε, κύριε Υφυπουργέ, με μια αναφορά στο άρθρο 15. Το άρθρο 15 στο παρόν νομοσχέδιο, το Κτηματολόγιο, λαμβάνει υπόψιν το εμπράγματο δικαίωμα του πολίτη και την αποδοχή της αντίρρησης κατά δασικού χάρτη, για να του δώσει πια τη δυνατότητα να διορθώσει την κτηματολογική εγγραφή της περιουσίας του, η οποία εμφανίζει ως ιδιοκτήτη το Δημόσιο ή τη Διεύθυνση Δασών του Υπουργείου Περιβάλλοντος.

Στηρίζουμε και θα υπέρ-ψηφίσουμε το συγκεκριμένο άρθρο, που μεταξύ άλλων, λύνει και χρόνια προβλήματα των οικιστών της Κερατέας και ευρύτερα της Λαυρεωτικής. Δίνουμε αγώνα στο πλευρό τους, στο πλευρό των ιδιοκτητών, για την τακτοποίηση των περιουσιών τους και με κάθε τρόπο μέσα στη Βουλή, θα εργαζόμαστε και θα εργάζομαι προσωπικά, ως Βουλευτής Ανατολικής Αττικής, για την κατοχύρωση της περιουσίας τους, τονώνοντας το αίσθημα ασφάλειας δικαίου που τους οφείλουμε ως πολιτεία.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχετε δίκιο, κύριε Καραμέρο. Δεν γίνατε κακός με τους ανθρώπους. Ναι, εντάξει, ήταν κάτι που διέφυγε της προσοχής μου. Θα το έκανα εγώ για σας, κύριε Καραμέρο.

Τον λόγο έχει ο κ. Ιλχάν Αχμέτ.

**ΙΛΧΑΝ ΑΧΜΕΤ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Δεν θα χρειαστώ τόσο πολύ χρόνο. Εξάλλου νομίζω ότι έχουμε τοποθετηθεί αναλυτικά και στην συζήτηση επί της αρχής, αλλά είχαμε την ευκαιρία με ερωτήσεις μας κατά την ακρόαση των φορέων, να βάλουμε διάφορα θέματα και κατά την τοποθέτησή μας κατ’ άρθρων, κάναμε συγκεκριμένες προτάσεις στον Υπουργό, όσον αφορά το δεύτερο, τρίτο και τέταρτο μέρος.

Κατ’ αρχήν αφού άκουσα και τον κύριο Υφυπουργό που έκανε κάποιες βελτιώσεις νομοτεχνικές, θέλω να πω ότι είμαστε θετικοί και ότι έκανε δεκτή την πρόταση του ΠΑΣΟΚ στο συγκεκριμένο άρθρο για την περαιτέρω διευκόλυνση των πολιτών όσον αφορά τα συμβόλαια - τα προσύμφωνα, που δεν θα χρειάζεται κοινοποίηση πλέον και στους καθολικούς ή ειδικούς διαδόχους των πολιτών, ούτως ώστε να μη δημιουργηθούν προβλήματα στην πράξη.

Έγιναν κάποιες άλλες διορθώσεις, θα ήθελα όμως για ακόμη μία φορά να σταθώ σε κάποιες δυο - τρεις παρατηρήσεις, που κατά την άποψή μας χρήζουν διόρθωσης ή να μας εξηγήσει και στην Ολομέλεια, θα τοποθετηθούμε γενικά για τα άρθρα.

Κατ’ αρχήν πάμε στα άρθρα 27 – 28, που αφορά την ηλεκτρονική διακίνηση των εγγράφων μεταξύ δημόσιων φορέων και φυσικών προσώπων. Το άρθρο προβλέπει ότι εφόσον ο πολίτης επιλέξει «τον τρόπο συμβατό», μπορεί να ενημερωθεί για τις επιδόσεις αυτές από το Κέντρο Εξυπηρέτησης Πολιτών, ειδάλλως δηλώνει e-mail, κινητό και από εκεί ηλεκτρονικά, θα θεωρείται ως επίδοση.

Το πρόβλημα είναι το εξής. Πολλοί άνθρωποι στην Ελλάδα, δεν χρησιμοποιούν τα ηλεκτρονικά μέσα, είτε κινητό δεν λειτουργεί, είτε βρίσκονται στο εξωτερικό, είτε δεν έχουν e-mail, δεν έχουν εξοικείωση. Βέβαια, γι’ αυτούς υπάρχει η δυνατότητα να μην επιλέξουν να γίνει κοινοποίηση, αλλά το θέμα είναι το εξής. Όταν θα πάει στο Κέντρο ΚΕΠ, δηλαδή η κοινοποίηση θα γίνει στο ΚΕΠ, με κάποιο τρόπο και όχι με τους δικαστικούς επιμελητές, πως θα λάβει γνώση ο πολίτης;

Γι’ αυτό εμείς προτείνουμε εκεί να συμπεριληφθεί «και το σταθερό τηλέφωνο», με την υποχρέωση από το ΚΕΠ να ενημερώνεται ο πολίτης με sms, δεν μπορεί να στείλει sms στο σταθερό εφόσον δεν θα έχει κινητό, αλλά να τον πάρουν τηλέφωνο στο σταθερό τηλέφωνο, γιατί υπάρχουν οι γιαγιάδες, οι παππούδες και ο ορεινός όγκος, ούτως ώστε να πουν ότι έχετε ένα έγγραφο εδώ στα ΚΕΠ, προκειμένου ο πολίτης να πάει. Ειδάλλως είναι δώρο άδωρον να διαλέξει κάποιος την άλλη μορφή κοινοποίησης και να μην δίνεται αυτή η υποχρέωση στα ΚΕΠ στους δημοσίους υπαλλήλους - στον φορέα στο Κέντρο Εξυπηρέτησης Πολιτών, να μπορούν να γίνονται κοινοποιήσεις εκεί, εντάξει, αλλά να ενημερώνονται από το σταθερό τηλέφωνο. Αυτό θέλει μια νομοθετική προσθήκη στο άρθρο 28.

Στο Εθνικό Μητρώο Επικοινωνίας των Πολιτών, θέλει ανάλογη προσθήκη ως προς το σταθερό τηλέφωνο, πέραν του κινητού και των e-mail.

Ως προς τους δασικούς χάρτες. Άκουσα το συνάδελφο που υπερψηφίζει, δηλαδή το ΣΥΡΙΖΑ. Σαφώς και εμείς θα το υπερψηφίσουμε, δεν υπάρχει περίπτωση, όπως και πολλά άλλα άρθρα και το είπα και στην αγόρευσή μου, στο Ειδικό μέρος θα υπερψηφίσουμε. Κι όμως και εκεί θέλω να ξαναδείτε για τους δασικούς χάρτες και τα ιδιωτικά δάση. Δεν είναι τίποτα αυτό το οποίο να επιβαρύνει το ελληνικό δημόσιο, αλλά ίσα-ίσα σε κάποιες περιπτώσεις που υπάρχουν σε περιοχές της Ελλάδος, να κάνουν χρήση αυτού του άρθρου και αυτοί να μην αντιμετωπίσουν τη σκληρή ερμηνεία του νόμου ότι αφορά μόνο τα δημόσια δάση.

Όπως επίσης πέρα από τα ιδιωτικά δάση, θα ήθελα να δείτε με τους νομικούς συνεργάτες σας για είναι πιο πλήρες το άρθρο και το θέμα των τοπογράφων, δηλαδή των τοπογραφικών διαγραμμάτων κατά την προσκόμιση τους στην Επιτροπή. Η Επιτροπή, τώρα, τι κάνει εκεί πέρα;

Όταν η Επιτροπή δέχεται ότι ένα ακίνητο δεν είναι δάσος, η Επιτροπή Αντιρρήσεων, δεν περνάνε αυτά στο Κτηματολόγιο και πρέπει το τοπογραφικό διάγραμμα των συντεταγμένων των τοπογραφικών, να λαμβάνονται υπόψη. Εδώ θα καταθέσουμε και ένα υπόμνημα των τοπογράφων σήμερα στα πρακτικά, το οποίο θα το δείτε και εσείς αναλυτικότερα, αν και αυτό μπορεί να χρησιμοποιηθεί για την ευκολότερη νομοθέτηση.

Για τα υπόλοιπα άρθρα, τα έχουμε πει στην κατ’ άρθρον συζήτηση, οπότε δεν θα ξαναπώ για τον Δικηγορικό Σύλλογο, μας είπατε χθες, για τους συναδέλφους για το ασυμβίβαστο και μας δώσατε μια εξήγηση ότι ούτως ή άλλως θα έχουν ασυμβίβαστο εξ αυτού και άρα οικειοθελώς - με τη θέλησή τους. Τώρα, αν χρειάζεται γι’ αυτό να μπει η λέξη «κατόπιν αιτήσεώς τους» σε εκείνο το άρθρο, δηλαδή να πει η λέξη «κατόπιν αιτήσεως τους», οι δικηγόροι δηλαδή, που είναι στον φορέα και θα αναλάβουν τα καθήκοντα του προϊσταμένου, κατόπιν αιτήσεώς τους.

Θα μου πείτε ότι αυτό εξυπακούεται, έτσι κι αλλιώς χωρίς αίτηση, πως θα γίνεται;

Πιστεύω, ότι αν προστεθεί όμως αυτό θα το κάνει πιο σαφέστατο. Γιατί θα το κάνει πιο σαφές;

Για να μη θεωρηθεί ότι υπάρχει υπαλληλική σχέση, διότι κάποιος μπορεί να πει ότι σας αναθέτουμε αυτή τη δουλειά, οπότε ξεφεύγουμε από αυτό το πράγμα και δεν μπορεί, δηλαδή, ο προϊστάμενος να του το αναθέσει, γιατί δεν έχουν οργανική θέση εκεί. Άρα, κατόπιν αιτήσεώς τους και με απόφαση βέβαια του Δ.Σ., θα ανατεθεί αυτή η δουλειά στους συναδέλφους δικηγόρους, οπότε και αυτό θα το ξεκαθαρίσει, δηλαδή για καλύτερη νομοθέτηση.

Αυτά, κύριε Υφυπουργέ, υπάρχουν και άλλες λεπτομέρειες, τα έχουμε πει και δεν θέλω να σας κουράσω. Οπότε, στην Ολομέλεια, θα τα δούμε όλα αυτά αναλυτικά και ανάλογα θα ψηφίσουμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κύριε Πρόεδρε, επιτρέψτε μου να αναφερθώ στον τραγικό απολογισμό για ακόμη μια φορά της πυρκαγιάς που ξέσπασε στο Ξυλόκαστρο Κορινθίας με δύο νεκρούς, αλλά και ζημιές σε σπίτια, καμένα δάση, καλλιεργήσιμες εκτάσεις, που δεν έγινε στα μέσα του καλοκαιριού και με τα γνωστά περί εξέλιξης ακραίων καιρικών φαινομένων κλπ.. Γίνεται τέλη Σεπτέμβρη, κάνοντας για ακόμα μια φορά φύλλο και φτερό τη γνωστή προπαγάνδα πίσω από την οποία κρύβεται η Κυβέρνηση για να κρύψει την υποβάθμιση της πρόληψης της πολιτικής προστασίας, της υποστελέχωσης, των τραγικών ελλείψεων που υπάρχουν και στον τομέα της πυροσβεστικής κλπ..

Βεβαίως, κάνουν φύλλο και φτερό και τα όσα πριν λίγες μέρες μόλις είπε ο Πρωθυπουργός στη ΔΕΘ για βελτίωση χρόνο με το χρόνο, για μία μόνο πυρκαγιά που ξέφυγε στην ανατολική Αττική και άλλα τέτοια που δυστυχώς τραγικά διαψεύδονται.

Σας καλούμε τώρα, χωρίς τις γνωστές κωλυσιεργίες να στηρίξετε τους πληγέντες και να ξεκινήσει πλήρης αποκατάσταση των ζημιών, καθώς και να ληφθούν επειγόντως τα μέτρα πρόληψης για τον ορατό κίνδυνο κατολισθήσεων στις καμένες εκτάσεις με τις πρώτες βροχές που δεν είναι καθόλου απίθανο να ξεκινήσουν τις επόμενες ημέρες.

Εκφράζουμε ξανά τα ειλικρινή μας συλλυπητήρια στις οικογένειες και τους οικείους των δύο εθελοντών που έχασαν τη ζωή τους προσπαθώντας να βοηθήσουν τους συγχωριανούς τους να αντιμετωπίσουν την πυρκαγιά.

Τώρα, στο νομοσχέδιο. Κύριε Υπουργέ, σωστά χρησιμοποιήσατε τη λέξη ότι παραδόξως συμφωνείτε με το ΚΚΕ, γιατί στην ουσία δε συμφωνείτε. Γιατί; Γιατί, μπορεί να λέτε ότι τώρα έχετε έγνοια να περάσει το Κτηματολόγιο στο δημόσιο λόγω των τραγικών λαθών που έγιναν από τους αναδόχους, αλλά να ξέρετε αυτά δεν έπεσαν από τον ουρανό, ούτε θεόσταλτα ήταν. Δε μπορεί να μην αναλαμβάνετε τις ευθύνες για το γεγονός ότι έγιναν αποδεκτή όλη αυτή η πολύ προβληματική διαδικασία της κτηματογράφησης από τους αναδόχους.

Τα αναγνωρίζετε σήμερα και να γνωρίζουν τα Υπουργεία δε θα μπορούσαν, γιατί πολλές φορές είναι σχεδόν κατά φαντασία το πώς αποτυπώθηκαν οι χάρτες με αεροφωτογραφίες και λοιπά. Γιατί, τα παρέλαβαν αυτά τα έργα; Έχετε δει πολλές φορές όταν κάποιος αναθέτει και είναι ένα τόσο προβληματικό έργο να μπορούν να τα παραλαμβάνουν πίσω οι υπηρεσίες; Ποιος έχει ευθύνη για όλα αυτά;

Βεβαίως, αφού ταΐστηκαν οι ανάδοχοι και ουσιαστικά δίνονται και παρατάσεις στα έργα τους, για ακόμα μια φορά τα σπασμένα θα τα πληρώσουν οι πολίτες, μικροϊδιοκτήτες κυρίως, που αναγκάζονται να καταφεύγουν για πολλοστή φορά και να πληρώνουν τεράστια έξοδα για τις διορθώσεις, είτε δικαστικά που εκεί καταλαβαίνετε ότι μιλάμε για ακόμα μεγαλύτερες δαπάνες, είτε ακόμα και η προσπάθεια να ξαναγίνουν τοπογραφικά από την αρχή για να διορθώσουν τα τραγικά λάθη των αναδόχων.

Ακόμα και αυτή τη φορά δεν παίρνετε μια τέτοια πρωτοβουλία, ώστε τα προβλήματα αυτά να λύνονται ατελώς για τους πολίτες. Να αντιμετωπιστούν τα λάθη και να πληρώσουν κι αυτοί που έχουν την ευθύνη για αυτές τις πολύ προβληματικές αποτυπώσεις, γιατί υπάρχουν περιοχές που δε θα λυθούν τα προβλήματα. Το παράδειγμα της Λέσβου είναι ένα από αυτά που δε θεωρούμε ότι μπορεί να λυθεί το πρόβλημα απλά με παρατάσεις ή απλά δίνοντας ξανά τη δυνατότητα στους πολίτες να δηλώσουν τα ακίνητα τους, όταν μιλάμε για τόσο προβληματική κτηματογράφηση.

Δεν συμφωνείτε στην πράξη με την ενίσχυση του κρατικού φορέα και το να περάσουν αυτές οι κρίσιμες υπηρεσίες στο δημόσιο, γιατί στην πραγματικότητα παραμένει υποστελεχωμένος ο κρατικός φορέας. Τι να το κάνουμε να λέτε ότι τα συγκεντρώνετε για να έχει απέναντι του πολίτης ένα φορέα, όταν δεν στελεχώνονται επαρκώς υπηρεσίες; Όταν για ακόμα μια φορά, όσο και αν βάζετε δικλείδες ασφαλείας συνεχίζετε να επιλέγετε την ανάθεση σε ιδιώτες μηχανικούς, αντί να στελεχώσετε με μόνιμο προσωπικό που θα αποκτά εμπειρία, που θα μπορεί να λύνει και τα προβλήματα και όταν είναι τεράστια η ανασφάλεια και ο προβληματισμός που εκφράζουν οι εργαζόμενοι στο Κτηματολόγιο, όπως τους ακούσαμε και στην ακρόαση των φορέων, για το κατά πόσο μπορεί η κτηματογράφηση όπως πάει να ολοκληρωθεί να γίνει χωρίς προβλήματα στο εν λειτουργία Κτηματολόγιο, με το τόσο υποστελεχωμένο προσωπικό.

Αντί γι’ αυτό, βεβαίως, επιλέγετε αντί για την πλήρη στελέχωση ξανά την παράδοση σε πιστοποιημένους μηχανικούς, να βάζετε προϊσταμένους με ετήσιες συμβάσεις, ακόμα και την ανάθεση σε δικηγόρους.

Παρεμπιπτόντως, για το άρθρο 20, όπου γίνεται η ανάθεση έκδοσης απόφασης επί καταχώρησης σε δικηγόρους σε σχέση έμμισθης εντολής, μισθωτή σχέση υποκρύπτεται πίσω από αυτή την έμμισθη εντολή και βεβαίως, υπάρχει τεράστιος κίνδυνος με αυτή την κατάσταση υποστελέχωσης, εντατικοποίηση των ωρών εργασίας των δικηγόρων για 200 ευρώ το μήνα. Εμείς, θεωρούμε ότι θα πρέπει πλήρως να στελεχωθεί με μόνιμο προσωπικό όλων των ειδικοτήτων το Κτηματολόγιο που θα αντιμετωπίζουν επαρκώς όλες αυτές τις ανάγκες.

Σε αυτές, λοιπόν, τις συνθήκες και γι’ αυτό μας προβληματίζει μεταξύ άλλων και η χρήση του συστήματος της τεχνητής νοημοσύνης. Στην πραγματικότητα, στα χέρια του κράτους για πολλοστή φορά λειτουργεί ως άλλοθι για τις μη προσλήψεις και θεωρούμε ότι το γεγονός ότι η διάταξη που λέει ότι η εισήγηση δεν δεσμεύει κατ’ ουδένα τρόπο την κρίση του αποφασίζοντας προσώπου, με δεδομένη την υποστελέχωση που αποδεικνύεται καθημερινά από τις απερίγραπτες καθυστερήσεις στο Κτηματολόγιο, θεωρούμε ότι η εισήγηση θα γίνεται καθοριστικό στοιχείο της απόφασης και κατά κάποιο τρόπο και αυτή η διάταξη παραμένει υποκριτική.

Βεβαίως, δε μπορεί να μη μας ανησυχεί και να μη μας προβληματίζει ένα άλλο σοβαρό ζήτημα που γεννάται συνολικά με τη χρήση της τεχνητής νοημοσύνης για τη συγκέντρωση και επεξεργασία προσωπικών δεδομένων από μεγάλες εταιρείες με όλα τα παρατράγουδα που έχουμε δει να διαμορφώνονται τα τελευταία χρόνια. Θα πούμε και πιο αναλυτικά στην Ολομέλεια.

Από τη σκοπιά αυτή και σε σχέση με την ανάθεση στους Δήμους των αρχείων των Υποθηκοφυλακείων μας προβληματίζει με το τι όρους θα γίνεται αυτή, με ποιο προσωπικό και με τι κονδύλια θα αναλάβουν οι Δήμοι τη σχετική ευθύνη, γιατί εύκολα το κράτος αποκεντρώνει αρμοδιότητες στους Δήμους, αλλά δεν τους δίνονται και τα αντίστοιχα κονδύλια ή η δυνατότητα να προσλαμβάνουν προσωπικό για να φυλάσσεται και ένα τέτοιο σημαντικό και ευαίσθητο αρχείο, που θα έπρεπε να υπάρχει βεβαίως και το αναγκαίο προσωπικό και οι απαιτούμενοι οικονομικοί πόροι για την ορθή φύλαξη και τη συντήρηση και του χώρου και του φυσικού αρχείου.

Από αυτή την άποψη, διατηρούμε προβληματισμό. Βεβαίως, καταλαβαίνουμε την αναγκαιότητα να υπάρχουν τα αρχεία ιδιαίτερα στα νησιά, σε απομακρυσμένους Δήμους. Εδώ, αποδεικνύεται και η μεγάλη καθυστέρηση και στο κομμάτι της ψηφιοποίησης. Σε πολλά από αυτά τα αρχεία τα σώματα των συμβολαίων δεν υπάρχουν σε ψηφιοποιημένα, άρα και γι’ αυτό υπάρχουν και τα προβλήματα λόγω της απόστασης των Δήμων κλπ..

Τέλος, να πω μια κουβέντα για τις εξουσιοδοτικές διατάξεις που αφήνετε ουσιαστικά στις Υπουργικές Αποφάσεις να καθοριστούν τα πάγια και τα αναλογικά τέλη για την εγγραφή των πράξεων και την έκδοση των αντιγράφων για τα πιστοποιητικά. Δε μπορεί να αποκλειστεί και εμείς, επισημαίνουμε να μη το κάνετε, να αυξήσετε ξανά το κόστος για τα διάφορα τέλη για τα πιστοποιητικά και λοιπά τις εγγραφές στο Κτηματολόγιο. Είμαστε σε κάθε περίπτωση αντίθετοι.

Είμαστε σε κάθε περίπτωση αντίθετοι γι’ αυτή. Για παράδειγμα, θεωρούμε ότι είναι εντελώς υπερβολικό το ποσό των 15 ευρώ που σήμερα κοστίζει το αντίγραφο για το απόσπασμα του κτηματολογικού διαγράμματος που χρειάζεται σε πάμπολλες περιπτώσεις και που είναι ένα επιπλέον έξοδο στις διαδικασίες του Κτηματολογίου. Θεωρούμε ότι απαιτούνται, ιδιαίτερα στις σημερινές συνθήκες, μειώσεις στα τέλη αυτά.

Εφιστούμε, επίσης, την προσοχή στην παράγραφο 4 όπου είναι εντελώς προβληματική διάταξη με Υπουργικές Αποφάσεις κομμένες και γραμμένες στα συμφέροντα και τις επιλογές του αστικού κράτους, με τα δημοτικά και περιφερειακά συμβούλια που έχουν σχηματιστεί με τους γνωστούς καποδιστριακούς νόμους και που, στην πραγματικότητα, η πλειοψηφούσα παράταξη μπορεί να κάνει ό, τι θέλει, ακίνητα των δήμων να παραδίδονται στο δημόσιο υποτίθεται - για παράδειγμα και στο ΤΑΙΠΕΔ για περαιτέρω ξεπούλημα - και μετά ευκολότερα σε επιχειρηματικούς ομίλους. Η διάταξη αυτή, λοιπόν είναι προβληματική και διαφωνούμε με αυτές τις διατάξεις.

Να πω μόνο για το άρθρο 30 που αναφέρεται στο ραδιόφωνο της ΕΡΤ ότι φυσικά είναι αναγκαίο να ρυθμίζεται το υφιστάμενο καθεστώς συχνοτήτων μέχρι το τέλος του 2025 που θα καθοριστούν οι νέες συχνότητες. Θεωρούμε ότι, βεβαίως, πρέπει το κρατικό ραδιόφωνο να μπορεί και να εκπέμπει παντού στην Ελλάδα, αν και, δυστυχώς, μέχρι τώρα δεν τα καταφέρνει να εκπέμπει σε κάθε περιοχή.

Ευχαριστώ. Τα υπόλοιπα θα τα πούμε αύριο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει ο κ. Βασίλειος Γραμμένος από την Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Κύριε Πρόεδρε, κύριοι συνάδελφοι, κύριε Υπουργέ, πριν ξεκινήσουμε την τοποθέτησή μας, να εκφράσουμε και εμείς τη βαθιά μας θλίψη και τα συλλυπητήρια μας στις οικογένειες των δύο παλικαριών που χάθηκαν άδικα και με τέτοιο τρόπο στην προσπάθειά τους να σώσουν έναν συγχωριανό τους. Είμαστε δίπλα στις οικογένειες, συμπαραστεκόμαστε.

Θα θέλαμε να τοποθετηθούμε τώρα επί του συγκεκριμένου σχεδίου.

Στις προηγούμενες συνεδριάσεις των Επιτροπών ζητήσαμε να ενημερωθούμε σχετικά με το εάν πριν τη νομοθέτηση του άρθρου 11 του νομοσχεδίου έχει ελεγχθεί κι εάν το περιβόητο αυτό σύστημα τεχνητής νοημοσύνης, κύριε Υπουργέ, έχει υποβληθεί σε αξιολόγηση κι εάν έχει λάβει τις απαραίτητες πιστοποιήσεις σύμφωνα με τον Κανονισμό της Ευρωπαϊκής Ένωσης 2024/1689. Υπενθυμίζω, κύριε Υπουργέ, ότι το Σωματείο Εργαζομένων στο Κτηματολόγιο δεν είχε σχετική ενημέρωση πάνω σε αυτό το ζήτημα, ούτε κάποιος από τους υπόλοιπους φορείς. Επομένως, ζητάμε από εσάς να μας δώσετε μια σαφή και σίγουρα ξεκάθαρη απάντηση, διότι θεωρούμε ότι το εν λόγω ζήτημα είναι για εμάς ιδιαίτερα σημαντικό. Το ίδιο ερώτημα έθεσε και η κυρία Κωνσταντοπούλου, εάν δεν απατώμαι, αλλά εσείς, κύριε Κυρανάκη, αρκεστήκατε σε γενικόλογα, στο ότι η Κυβέρνηση, είπατε χαρακτηριστικά, έχει συντάξει μια έκθεση αλγοριθμικού αντίκτυπου, η οποία είναι διαθέσιμη και όλα όσα προβλέπει ο ν. 4961. Δεν ήσασταν απολύτως σαφής και ξεκάθαρος, δεν κατάλαβε κανένας απολύτως τι ακριβώς εννοούσατε και θα πρέπει να εξηγήσετε, να καταλάβουν και οι Έλληνες πολίτες που παρακολουθούν και θα έχουν, βέβαια, τη δυνατότητα να μας παρακολουθήσουν και στην Ολομέλεια, το τι ακριβώς προβλέπεται. Υπήρξε μια αόριστη απάντηση από εσάς και θέλω μια σαφή και συγκεκριμένη απάντηση πάνω στο συγκεκριμένο ζήτημα.

Θα θέλαμε να ξεκαθαρίσουμε, επίσης, ότι στις Επιτροπές δεν παρευρισκόμαστε για να αντιπαρατεθούμε με εσάς και να δημιουργούμε διάφορες εντυπώσεις, αλλά να εισφέρουμε ουσιαστικά στη διαδικασία επεξεργασίας στο κάθε σχέδιο νόμου που φέρνετε προς ψήφιση.

Ξεκινώντας, λοιπόν, από το άρθρο 15, να πούμε ότι ξεκάθαρα πρόκειται για μία ρύθμιση με θετικά στοιχεία, αλλά, συνάμα, και αρνητικά. Αρχικά, είναι ευπρόσδεκτη η δυνατότητα διόρθωσης των συγκεκριμένων κτηματολογικών εγγραφών, οίκοθεν και χωρίς αντιδικία, ή η δυνατότητα αντίρρησης του δημοσίου, με τους ενδιαφερόμενους ιδιοκτήτες να γλιτώνουν σίγουρα σημαντικότατα έξοδα και μακροχρόνιες δικαστικές διενέξεις που μπορεί, τελικά, να καταλήγουν μέχρι και τον Άρειο Πάγο. Έχουμε δει πολλές περιπτώσεις, Κύριε Υπουργέ, που έχουν φθάσει μέχρι τον Άρειο Πάγο. Το αρνητικό, όμως, στοιχείο αφορά εν γένει στη διαδικασία κύρωσης δασικών χαρτών που χρονίζει για εμάς αδικαιολόγητα. Θέλω, λοιπόν, να πω το εξής. Οι δεσμεύσεις ιδιωτικών εκτάσεων που χαρακτηρίστηκαν δασικές έχουν οδηγήσει πάρα πολλούς συμπολίτες μας στην απαξίωση της περιουσίας τους, διότι συλλήβδην χαρακτηρίζονταν δημόσιες και πολλοί συμπολίτες μας τα προηγούμενα χρόνια δεν είχαν τα χρήματα, αλλά και τα απαραίτητα νομικά εφόδια και δυνάμεις, να αντιδικήσουν. Επίσης, ακόμα και μετά την ισχύ και την, κατ’ ελπίδα, βελτίωση της κατάστασης αυτής, πάλι, ακόμα και ως ιδιωτικές, οι δασικές εκτάσεις είναι ουσιαστικά εκτός συναλλαγών, ενώ πρέπει να σημειωθεί ότι ο δασικός χαρακτηρισμός βασίζεται εν πολλοίς σε αεροφωτογραφίες προ αμνημονεύτων, βέβαια, χρόνων που απέχουν παρασάγγας από την επί μακρόν πραγματικότητα. Για τον λόγο, λοιπόν, αυτό, πρέπει πρωτίστως να αναμορφωθεί η διαδικασία των δασικών χαρακτηρισμών, αυτό προτείνουμε εμείς, να βασίζεται σε πρόσφατες αυτοψίες και να μη γίνονται υπερβολικοί χαρακτηρισμοί, ακόμα και όταν εντοπίζονται απλά πουρνάρια.

Ως προς το άρθρο 16, κύριε Υφυπουργέ, η μέχρι τώρα προβλεπόμενη διαδικασία διόρθωσης προηγούμενων συμβολαιογραφικών πράξεων και συστατικών πράξεων οριζόντιων ή κάθετων ιδιοκτησιών, απαιτούσε τη σύμπραξη των προηγούμενων ιδιοκτητών ή του συνόλου των συνιδιοκτητών διαμερισμάτων όλης της οικοδομής, το 100% αυτών. Πρακτικά αυτό είναι αδύνατον διότι είτε δεν μπορούν να βρεθούν οι προηγούμενοι συμβαλλόμενοι και οι κληρονόμοι τους, π.χ. μπορεί να απαιτείται διόρθωση συμβολαίου προ 50 ετών, είτε υπάρχουν αποποιήσεις κληρονομιών, είτε βρίσκεται ένας ιδιοκτήτης με τον οποίο κανείς δεν μπορεί να συνεννοηθεί, ένας ιδιότροπος ιδιοκτήτης, έτσι τον χαρακτηρίζουμε εμείς. Με την παρούσα, λοιπόν, ρύθμιση κρίνεται πως επιλύεται αυτό το σημαντικότατο ζήτημα με μία μόνο παρατήρηση, η οποία πρέπει να ενταχθεί στη ρύθμιση οπωσδήποτε, κύριε Υπουργέ, μέσω των νομοτεχνικών βελτιώσεων. Κάνατε κάποιες νομοτεχνικές βελτιώσεις κι εμείς τις αποδεχόμαστε. Φέρνουμε κι άλλες νομοτεχνικές βελτιώσεις. Τα κόμματα της αντιπολίτευσης, και της ελάσσονος και της μείζονος αντιπολίτευσης, κάναμε προτάσεις. Φέρατε κάποιες, θα μπορούσατε να φέρετε κι άλλες. Είναι στην ευχέρειά σας να το κάνετε αυτό στην Ολομέλεια. Θα πρέπει, λοιπόν, να αντικατασταθεί η αναφορά σε ύπαρξη των διαφοροποιήσεων από την κατασκευή της οικοδομής, πολλές φορές αδύνατη, βεβαίως, περί τούτου, σε ύπαρξη των διαφοροποιήσεων προ του 2011, έτος έρεισμα των κείμενων διατάξεων περί τακτοποίησης αυθαιρέτων.

Αυτά είναι λίγα από αυτά που προτείνουμε κι εμείς, κ. Κυρανάκη, μπορείτε να το κάνετε. Ως προς τα υπόλοιπα επιφυλασσόμαστε, όπως κάνουμε συνήθως μέσα από αυτή την Αίθουσα και από τις άλλες Αίθουσες που γίνονται οι Επιτροπές, για την Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής)**: Τον λόγο έχει η κυρία Θεοπίστη Πέρκα, Ειδική Αγορήτρια από τη Νέα Αριστερά.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»)**: Κύριε Πρόεδρε, κύριε Υπουργέ, θα ξαναπούμε τα ίδια ότι το Κτηματολόγιο αποτελεί ένα από τα ελάχιστα έργα στη σύγχρονη Ελλάδα στα οποία κλήθηκαν να συμμετάσχουν όλοι οι πολίτες, απασχολήθηκαν χιλιάδες επιστήμονες όλων των ειδικοτήτων με πολύ εξειδικευμένες γνώσεις και, κατά την τριακονταετή πορεία υλοποίησης του, κατάφερε να αντιμετωπίσει όντως πλήθος προβλημάτων που τις ρίζες τους είχαν, στην πραγματικότητα, στη σύσταση του ελληνικού κράτους. Αποκατέστησε την κανονικότητα, απλότητα και ασφάλεια δικαίου, γιατί η γη για πολλές δεκαετίες χρησιμοποιήθηκε ως εργαλείο πολιτικής εκμετάλλευσης και ρουσφετολογίας, με την επίσημη πολιτεία να επισημοποιεί τις καταπατήσεις και παρανομίες μέσω νομοθετικών ρυθμίσεων και έρχεται το Κτηματολόγιο και δημιουργεί ένα σαφές και αδιάβλητο σύστημα καταγραφής της ιδιοκτησίας.

Σε όλη αυτή τη διάρκεια υλοποίησης του έργου, το έργο προσαρμόστηκε στις νέες τεχνολογίες και σε αναγκαίες νομοθετικές παρεμβάσεις, ακριβώς για να διασφαλιστεί η ορθή λειτουργία του. Επομένως, οι πρώτες πιλοτικές μελέτες με τα τωρινά δεδομένα, θα μπορούσαμε να πούμε ότι ήταν και πρωτόλειες. Αποτέλεσαν τη βάση πραγματικά για την εξέλιξη του συστήματος. Οι τεχνολογικές εξελίξεις που εφαρμόστηκαν στις πιο πρόσφατες μελέτες, σε συνδυασμό και με τη βελτίωση νομοθετικών ρυθμίσεων, οδηγούν σε ένα πιο ακριβές και αποδοτικό σύστημα καταγραφής και υπάρχει μια σημαντική διαφορά μεταξύ των παλαιότερων και των πιο πρόσφατων περιοχών που έχουν ενταχθεί στα Κτηματολόγια, η οποία αποτυπώνεται στις διαφορετικές αντοχές που κάνει αποδεκτές το λειτουργούν Κτηματολόγιο σε σχέση με το τώρα συντασσόμενο. Επειδή το λειτουργούν τις ενσωματώνει όλες, δέχεται μεγαλύτερες αποκλίσεις σφαλμάτων. Έτσι αν μεταφέραμε τη σύνταξη της κτηματογράφησης στο λειτουργούν αυτόματα, υποβαθμίζουμε την ποιότητα που έχει κατακτηθεί τώρα με τις εξελίξεις των νέων τεχνολογιών. Ενώ το ζητούμενο είναι πώς και πότε θα αναβαθμιστούν ποιοτικά οι κτηματογραφήσεις των πιλοτικών προγραμμάτων που κυρίως αφορούν και περιοχές υψηλής αξίας γης. Γι’ αυτό και έχει πολύ μεγάλη σημασία οι κτηματογραφήσεις που θα ενταχθούν στο λειτουργούν, να έχουν ενιαίους κανόνες και να έχουν τύχει της ίδιας επεξεργασίας.

Οι καθυστερήσεις ήταν πολλές πραγματικά και οφείλονται και στην οικονομική κρίση, στις αλλαγές του συστήματος ανάθεσης, στην υλοποίηση ορθών αποφάσεων και υποδείξεων του ΣτΕ, αλλά η αλήθεια είναι ότι πολλές καθυστερήσεις οι οποίες ήταν αναιτιολόγητες και απαραίτητες οφείλονται και για την αλλαγή των πολιτικών ηγεσιών για τις αποφάσεις που ελήφθησαν. Δεν είναι μόνο οι παρατάσεις που δινόταν κατά καιρούς, αλλά και άστοχες αποφάσεις που αργότερα ανακλήθηκαν, καθώς και η αλλαγή του διοικητικού συμβουλίου. Τις περισσότερες φορές που άλλαζε ο Υπουργός και πολλές φορές ακόμη και αν δεν άλλαζε η κυβέρνηση.

Δεν μπορώ εύκολα να υποστηρίξω ότι κάποιες διοικήσεις δεν αγάπησαν το έργο ή δεν πόνεσαν ή δεν κουράστηκαν γι’ αυτό. Και ο τωρινός Πρόεδρος. Αλλά, συνήθως έχουν περάσει περισσότερο χρόνο προσπαθώντας να κατανοήσουν το έργο το οποίο είναι πραγματικά δύσκολο παρά να το προχωρήσουν, γιατί αυτές οι συνεχείς αλλαγές είναι ένα θέμα που εντοπίζουμε ως σοβαρό. Και βεβαίως προφανώς υπήρξαν και σοβαρά λάθη. Έγιναν αστοχίες που πολλές φορές είναι και δυσεξήγητες, όπως τα πιλοτικά προγράμματα σε περιοχές όπως η Μυτιλήνη, Αλόννησος, Χίος, Λευκάδα. Απέτυχαν δραματικά και ακόμη εξακολουθούν να γίνονται λάθη. Τα λάθη βέβαια ως ένα βαθμό είναι στατιστικά και είναι αναπόφευκτα.

Στην πρώτη ομιλία σας είχατε επισημάνει ότι κάθε γραμμή ορίου ιδιοκτησίας αποτελεί εν δυνάμει μια εστία διαφωνιών ιδιαίτερα, όταν δεν υπάρχει σαφής οριοθέτηση στο έδαφος ή τοπογραφικό με συντεταγμένες που είναι αποδεκτές από όλους τους γείτονες. Εάν οι εγγραφές στο Κτηματολόγιο είναι περίπου 30 εκατομμύρια, τότε αυτές οι αμφισβητούμενες γραμμές, θα ξεπεράσουν το δισεκατομμύριο και ο αριθμός τους εξαρτάται από τη μεθοδολογία που ακολουθείται. Και εδώ έχουμε τη διαφωνία και την αιτιολογώ. Η σύγκρουση μεταξύ της μέχρι τώρα εφαρμοζόμενης διαδικασίας και της προτεινόμενης φανερώνουν κάποιες σημαντικές διαφορές. Η τρέχουσα διαδικασία απαιτεί την εξέταση της οριογραμμής με τη συμμετοχή όλων των όμορων ιδιοκτητών, κάτι που θυμίζει ένα παζλ ιδιοκτησιών, όπου κάθε κομμάτι πρέπει να ταιριάζει απόλυτα με το επόμενο. Εξετάζονται μαζί. Αυτή η μεθοδολογία εξασφαλίζει ότι οι ιδιοκτησίες αναγνωρίζονται και επιβεβαιώνονται από όλους τους εμπλεκόμενους. Αντίθετα, η προτεινόμενη διαδικασία εξετάζει ατομική προσφυγή ανεξάρτητα αν υπάρχουν δηλωμένες ή όχι όμορες ιδιοκτησίες. Αυτό είναι πολύ σημαντικό, είναι ο πυρήνας της διαφοράς στη φιλοσοφία των δύο μεθόδων.

Στην καταληκτική παρέμβασή σας, κατά την τρίτη συνεδρίαση, αναφέρθηκαν τέσσερις σημαντικές αντιφάσεις. Θέλω να τις αναφέρω όμως. Σε ό,τι αφορά την προανάκριση μας είπατε ότι δεν προβλέπεται νομοθετικά και υπάρχει ΦΕΚ για την υπουργική απόφαση. Εδώ φαίνεται υπάρχει σύγχυση ή αντίφαση σχετικά με την ισχύ της προ ανάρτησης, καθώς από τη μια την απορρίπτετε νομοθετικά, αλλά από την άλλη παραδέχεστε την ύπαρξή της μέσω άλλου κανονιστικού πλαισίου. Το πιο σημαντικό στη δήλωσή σας για την προ ανάρτηση είναι αυτό που είπατε ότι δημιουργούσε φασαρία, δημιουργούσε δημοσιότητα. Στο τέλος της γραφής, μια επιπλέον δυνατότητα εκπρόθεσμης δήλωσης. Είναι σαφές, αυτό είπατε.

Είναι προφανές, κύριε Υπουργέ, ότι δεν το ξέρετε καλά το αντικείμενο ή δεν σας πληροφόρησαν καλά. Η προ ανάρτηση είναι ένα από τα πιο κρίσιμα στάδια της διαδικασίας κτηματογράφησης. Δίνει τη δυνατότητα σε κάθε ιδιοκτήτη να ελέγξει χωρίς κόστος και χωρίς την ανάγκη ειδικών, την ορθότητα της επεξεργασίας των στοιχείων που έχει υποβάλλει. Μέσω της προ ανάρτησης μπορούν να υποβληθούν διευκρινίσεις ή αιτήματα για επανεξέταση των δεδομένων που εισήγαγε ο μελετητής. Στη διαδικασία αυτή ο ιδιοκτήτης είναι ο πιο απαιτητικός ελεγκτής. Όλοι μαζί οι ιδιοκτήτες ελέγχουν το σύνολο των εγγραφών, ενώ η διευθύνουσα υπηρεσία πραγματοποιεί δειγματοληπτικούς ελέγχους σε περιορισμένο αριθμό. Γι’ αυτό έχω και μια ερώτηση.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης)**: Και στην ανάρτηση το ίδιο γίνεται.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Γι’ αυτό έχω κάνει την ερώτηση. Σε κάποια φάση γλιτώνονται πολλά από την προ ανάρτηση και βεβαίως συνεχίζουν και με την ανάρτηση. Πάντως, η προ ανάρτηση ενσωματώθηκε το 2016 στις προδιαγραφές του προγράμματος ως αποτέλεσμα μιας εμπειρίας, γιατί ήταν ένα πολύπαθο έργο αλήθεια αυτό. Και στην περίπτωση της Αθήνας είχαμε δεκάδες χιλιάδες αιτήσεις επανεξέτασης κατά την προ ανάρτηση.

Κατά γενικό κανόνα, τα ερωτήματα και οι αιτήσεις κατά την προ ανάρτηση είναι τριπλάσια από εκείνα που υποβάλλονται στην ανάρτηση, αφού πολλά ζητήματα διευκρινίζονται ή διορθώνονται εκ των προτέρων. Με λίγα λόγια, για την προ ανάρτηση η απάντηση μιας δύσκολης αίτησης είναι θέμα ωρών. Στην ανάρτηση είναι θέμα μηνών ή ετών. Αυτή είναι η διαφορά.

Επίσης, δεν είναι σωστό, κύριε Υπουργέ, να υποτιμάτε την εμπειρία των επιστημόνων που έχουν αφοσιωθεί στο έργο του Κτηματολογίου. Είναι μια αρνητική ένδειξη για το παρελθόν. Όλες οι νομοθετικές πρωτοβουλίες που αφορούσαν στο Κτηματολόγιο υιοθετούνταν μέσα από ένα διάλογο μεταξύ πανεπιστημιακών, φορέων, υπηρεσιών και του Υπουργείου για να επιτευχθεί η ευρεία συναίνεση. Αυτή η διαδικασία φαίνεται να έχει παρακαμφθεί.

Συνεχίζω λίγο με τις αντιφάσεις. Μας είπατε στην προηγούμενη ομιλία σας ότι είναι καθαρά δημόσιου χαρακτήρα, αντί να έχουμε απλόχερα στα χέρια ιδιωτών αναδόχων, το νομοσχέδιο ήταν σε δημόσιο έλεγχο κ.λπ.. Δηλαδή, τι μας λέτε; Ότι πρέπει να καταργηθούν οι μελετητές ως ιδιώτες; Φαντάζομαι και από όλα τα δημόσια έργα.

Εγώ, λοιπόν, θα έλεγα να φροντίσουμε αυτό που έχει απομείνει - δυστυχώς με κάθε νομοσχέδιο της Νέας Δημοκρατίας καταργείται - το κρίσιμο, που είναι ο δημόσιος έλεγχος. Γιατί έρχεστε ο ίδιος μετά, αφού είπατε όλα αυτά τα ωραία για το δημόσιο και λέτε γιατί πρέπει να ενοχλεί το γεγονός ότι την ευθύνη θα αναλάβει ένας ιδιώτης, ο πιστοποιημένος μηχανικός; Είναι αντιφατικό όπως και να το κάνουμε. Η παρουσία μάλιστα, των ιδιωτών είναι και τελεσίδικη, εάν δεν υπάρξει έγκαιρη αμφισβήτηση από τον ενδιαφερόμενο. Αντιθέτως, με την άλλη διαδικασία, οι ανάδοχοι είναι υπεύθυνοι για τη συλλογή και επεξεργασία δηλώσεων. Οι εγγραφές στο λειτουργούν απαιτούν την έγκριση της διευθύνουσας υπηρεσίας και αν υπάρχουν εταιρείες από το πολίτη, οι αποφάσεις λαμβάνονται από ανεξάρτητες επιτροπές που δεν επεμβαίνουν ούτε οι μελετητές, αλλά ούτε ο φορέας. Δεν ξέρω αν παραμένουν αυτές οι ανεξάρτητες επιτροπές. Θα μας πείτε γιατί κάνετε κάποιες βελτιώσεις και αυτό είναι θετικό.

Μας είπατε επίσης ότι είναι μεγάλο πρόβλημα της υπάρχουσας διαδικασίας το γεγονός ότι ο πολίτης παρεμβαίνει σε τρεις φάσεις για να ελέγξει την ορθότητα της εγγραφής του. Αυτό όμως είναι δικλείδα νομικής ασφάλειας. Και με μια αντιστροφή της συλλογιστική σας, όταν παρουσιάζετε τις νέες ρυθμίσεις αναφέρετε ότι ο ιδιοκτήτης εξακολουθεί να έχει τη δυνατότητα πολλαπλών παρεμβάσεων μέχρι και τελικό βαθμό του κτηματολογικού δικαστή και των δικαστηρίων. Μόνο που εκεί δεν θα έχουμε την ίδια εμπιστοσύνη. Δεν διαθέτει τα εχέγγυα αξιοπιστίας, γιατί η διαδικασία δεν είναι συλλογική, συνολική, ενιαία και αδιαίρετη. Και βεβαίως είναι και εξαιρετικά χρονοβόρα.

Μας είπατε ότι ο πολίτης έχει τη δυνατότητα να δει αναρτημένα στοιχεία της δήλωσης του και αμέσως μετά στη λειτουργία του Κτηματολογίου θα έχει τη δυνατότητα να δηλώσει ότι χρειάζεται κ.λπ.. Αν πρόκειται για ακίνητο αγνώστου ιδιοκτήτη, θα μπορεί να το δηλώσει εξωδικαστικά χωρίς κόστος. Αν το έχει δηλώσει και κάποιος άλλος, τότε θα πρέπει να προσφύγει δικαστικά. Δεν γίνεται καμία αναφορά στον αριθμό των πολιτών που με την ισχύουσα νομοθεσία, δεν θα έπρεπε να προσφύγουν δικαστικά και θα λυνόταν μέσα από αυτή τη διαδικασία. Ενώ τώρα, αναγκαστικά, ο μόνος δρόμος είναι η δικαστική οδός. Από τον Δεκέμβριο και μετά ισχύει η δυνατότητα να εγγραφεί το περιουσιακό δικαίωμα στο λειτουργούν κτηματολόγιο εφόσον ο πολίτης έχει μεταγγεγραμμένο τίτλο αποδοχή κληρονομιάς ή δικαστική απόφαση, που αποδεικνύει τη χρησικτησία του. Σε πολλές δεκάδες περιπτώσεις δεν θα υπάρχουν δικαστικές αποφάσεις που να αποδεικνύουν την χρησικτησία. Αυτό είναι γεγονός. Έτσι, με τη νέα νομοθεσία, οι ενδιαφερόμενοι θα πρέπει να προσφύγουν υποχρεωτικά στα δικαστήρια, κάτι που δεν ίσχυε με τις ισχύουσες διατάξεις.

Κρατάω τρία βασικά σημεία. Πρώτον, τη δήλωση του Πρωθυπουργού στη Διεθνή Έκθεση Θεσσαλονίκης ότι το Κτηματολόγιο θα ολοκληρωθεί το 2027. Αν είναι λάθος, θα πρέπει να διορθωθεί.

Δεύτερον. Η παρατήρηση του Διοικητή της Ειδικής Υπηρεσίας Συντονισμού του Ταμείου Ανάκαμψης που γίνονται αποδεκτές από το Ταμείο Μικρής Κλίμακας αλλαγές στις προδιαγραφές με τις οποίες η ελληνική πλευρά έχει δεσμευτεί. Όλοι κατανοούμε βέβαια πως αυτή η παρατήρηση δεν αφορά τις προβλέψεις του νομοσχεδίου όπως αυτό κατατέθηκε. Και βεβαίως, μάθαμε, ότι έχει γίνει μια πρόταση ενός οδικού χάρτη – δεν ξέρω αν θα μας το παρουσιάσετε σήμερα - όπου εκεί βεβαίως η προανάκριση καταργείται, αλλά μάλλον οι θεμελιώδεις αρχές της φιλοσοφίας παραμένουν; Δεν ξέρω αν θα κάνετε μια αναφορά σε αυτό ή αν έχει συμφωνηθεί. Αυτό έχει φύγει σε όλους τους μελετητές. Και εδώ να σας πω κύριε Υπουργέ, είμαι μηχανικός, έχω συναδέλφους και εμπιστεύομαι πάντα τους επιστήμονες και θα σας πρότεινα να κάνετε και εσείς το ίδιο. Είναι προς τη μεριά της ασφάλειας πάντα.

Προκειμένου λοιπόν, οι καταιγιστικές συνέπειες των ρυθμίσεων του νομοσχεδίου όπως κατατέθηκε στη διαβούλευση και βελτιωμένο ήρθε στη Βουλή, δεν θα εφαρμοστούν. Προτείνουμε την απόσυρση της διάταξης της παρ. 1 του άρθ. 3, 11α του ν. 2308, όπως προτείνεται να προστεθεί. Νομίζω, ότι δεν υπάρχει λόγος να παραμείνει και θα καταθέσουμε τη σχετική τροπολογία.

Και βεβαίως, μία σύνταξη χρονοδιαγράμματος για όλες τις μελέτες με κάποιες προϋποθέσεις. Πρώτον. Κρατώντας την ημερομηνία που είπε ο Πρωθυπουργός για το δεύτερο τρίμηνο του 2027, - πρέπει να τελειώσουν τότε - να μην υπάρξουν εμπλοκές με τις εκταμιεύσεις του ταμείου προφανώς, και για όλες τις μελέτες να εξαντληθεί το περιθώριο υλοποίησης των φάσεων τους με την τρέχουσα διαδικασία. Να μην γίνει δηλαδή η χρήση της παρ. 2. Η προθεσμία που προβλέπεται στο άρθ. 5 του ν. 5076 να μετατεθεί το νωρίτερο ως στις 31/03 τουλάχιστον και πέραν αυτής να απαγορευτεί η κατάθεση εκπρόθεσμων δηλώσεων. Η προθεσμία της 30η Νοεμβρίου του 2024, νομίζω ότι το είπαν όλοι οι φορείς, νομίζω ακούστηκε από παντού, προφανώς δεν επαρκεί. Για να ανατραπεί η αίσθηση ότι το Κτηματολόγιο συνδέεται με παρατάσεις χωρίς συνέπειες. Δηλαδή, πρέπει να τεθεί μια πιο λογική ημερομηνία και να γίνει μια πειστική καμπάνια, γιατί η καμπάνια με το βανάκι στην Κρήτη απέτυχε μάλλον, γιατί η συμμετοχή όπως μου λένε ήταν ελάχιστη.

Επίσης, πολλοί φορείς και έχουμε δεχτεί και αρκετές οχλήσεις, είναι ότι η ημερομηνία 25/11/2024 πρέπει να παραταθεί στις πρώτες εγγραφές οπότε θα γίνουν οριστικές μάλλον, για να παραμένει μαχητό το τεκμήριο του δημοσίου. Και βεβαίως, είδα ότι στις νομοθετικές για το αρ. 18 που είναι το προσύμφωνο και αφορά και την περιοχή μου και άλλες πόλεις στην Ελλάδα είναι μια θετική εξέλιξη και μάλιστα, οι δικηγόροι της περιοχής ζητούν αν μπορεί να δοθεί και μια διευκρινιστική εγκύκλιος για να λήξει αυτό το θέμα. Ευχαριστώ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Στύλιος Γεώργιος, Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Αχμέτ Ιλχάν, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Στολτίδης Λεωνίδας, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Βασίλειος, Γραμμένος Βασίλειος, Χήτας Κωνσταντίνος, Πέρκα Θεοπίστη, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Καραγεωργοπούλου Ελένη, Δημητριάδης Πέτρος, Κόντης Ιωάννης, Βαλτογιάννης Διονύσιος και Μπαράν Μπουρχάν.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ζήτησε τον λόγο ο Υφυπουργός Ψηφιακής Διακυβέρνησης, ο κύριος Κωνσταντίνος Κυρανάκης.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ναι, θα προτιμούσα να μου απαντήσει τώρα, γιατί πρέπει να πάω για την Αττική Οδό στην άλλη Επιτροπή.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υπουργέ, αν έχετε την καλοσύνη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Βεβαίως και την έχω την καλοσύνη. Και έχω και μια ειλικρινή απορία προς την συνάδελφο από την Νέα Αριστερά, αν έχει πλήρη επίγνωση αυτών που προτείνει. Για να το καταλάβουμε όλοι στην Αίθουσα. Έχουμε τη Νέα Αριστερά, ένα αριστερό κόμμα να προτείνει για μία ακόμη φορά παράταση των συμβάσεων με συγκεκριμένες εταιρείες - αναδόχους που έχουν πάρει στο σύνολό τους 650 εκατ. ευρώ από το Ελληνικό Δημόσιο.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν σας επιτρέπω, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μου επιτρέπετε, δεν μου επιτρέπετε, αυτό είπατε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πέρκα, να μη διακόπτετε. Δεν έχετε τον λόγο. Δεν σας διέκοψε ο Υπουργός. Μετά, μπορείτε να ζητήσετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όχι, δεν είναι δυνατόν να ακούω τέτοια. Δηλαδή, οι υπόλοιποι όλοι συμφωνούν; Οι φορείς εννοώ. Συμφωνούν οι πολίτες, τα κόμματα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Άκουσα τον Πρόεδρο των Μελετητών να λέει, επιτέλους κάποιος έπρεπε να πάρει την πολιτική απόφαση να κλείσει η κτηματογράφηση. Το είπε στην ακρόαση των φορέων. Τον ρωτήσατε μάλιστα, συμφωνεί με τις διατάξεις του νομοσχεδίου; Και είπε συμφωνεί.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ξέρουμε τον κύριο. Και ο Πρόεδρος του Τ.Ε.Ε., αν ήταν εδώ, τα ίδια τα έλεγε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Έχετε αιχμή κατά συγκεκριμένου άνθρωπο λοιπόν. Να του την πείτε. Εν πάση περιπτώσει. Για να το καταλάβουμε όλοι σε αυτή την αίθουσα. Εσείς προτείνετε να συνεχιστεί το καθεστώς όπου μια σύγκρουση μεταξύ δημοσίου και ιδιωτών ή ιδιώτη με ιδιώτη για μια συγκεκριμένη έκταση γης προκρίνεται με χαμηλότερα και λιγότερο αυστηρά ποιοτικά κριτήρια από έναν ιδιώτη ανάδοχο, μια ιδιωτική εταιρεία, και όχι από το Ελληνικό Δημόσιο και έναν προϊστάμενο, ο οποίος έχει τον όρκο του δημοσίου υπαλλήλου. Αυτό το λέει εδώ στη Βουλή ένα αριστερό κόμμα. Και αναρωτιέμαι αυτός που σας έγραψε τις σημειώσεις αυτές τις οποίες αναγνώσατε, αυτός που σας έγραψε εδώ και μέρες αυτές τις σημειώσεις, τον έχετε ρωτήσει πόσα έχει εισπράξει από το Ελληνικό Δημόσιο τα τελευταία 30 χρόνια; Ρωτήστε τον και να επανέλθετε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Είναι ντροπή αυτό που λέτε. Σας καταγγέλλω αυτή τη στιγμή, γιατί δεν μπορεί να ομνύετε εσείς το δημόσιο για να μου φέρετε από το παράθυρο παντού πιστοποιημένους και ελεγκτικούς μηχανισμούς που ελέγχουν. Που δεν έχετε απαντήσει ποτέ στην ερώτηση των συνεπειών ρύθμισης. Τι θα γίνει με τις υπηρεσίες; Δεν βλέπω προσλήψεις πουθενά. Τις έχετε αποδυναμώσει.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Άσχετο αυτό που λέτε τώρα. Άλλο θέμα είναι κυρία Πέρκα. Προσλήψεις γίνονται και θα γίνονται. Έχουν βγει οι οριστικοί πίνακες, τους έχετε δει;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Ακούστε με λίγο. Μπορούμε να κάνουμε έναν πολιτισμένο διάλογο; Νομίζω ότι μπορούμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Η Αριστερά εδώ έρχεται και προτείνει να συνεχιστεί μέχρι το 2027 το καθεστώς όπου ιδιώτης ανάδοχος προκρίνει ποιανού είναι η περιουσία όταν υπάρχει κόντρα μεταξύ ιδιώτη και ιδιώτη ή ιδιώτη και δημοσίου ακόμα χειρότερα. Προτείνετε να συνεχιστεί το καθεστώς όπου χωρίς δικαστική απόφαση χρησικτησίας προκρίνει η ιδιωτική εταιρεία ανάδοχος για το αν είναι δικό σας το ακίνητο. Μάλιστα στα στοιχεία τα οποία έχετε ζητήσει, ρωτάτε ανά περιοχή και ανά μελέτη πόσα είναι τα αγνώστου. Πράγμα άκρως περίεργο. Άκρως περίεργο για καταχρήσεις.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Δεν σας απάντησα σε αυτά;

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Δεν έχετε τον λόγο, κυρία Πέρκα. Μόλις τελειώσει ο κύριος Υπουργός, θα πάρετε τον λόγο για ένα λεπτό.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μα, είναι δυνατόν να ακούω αυτά τα πράγματα; Είναι απαράδεκτο.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Αυτή είναι η άποψη η δική σας, κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Μα τις ανέφερα τις αντιφάσεις. (….) Ντροπή σας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Εκτίθεστε και οι δύοστην κρίση των μελών της Επιτροπής.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Και λέτε «όχι» στο καθεστώς όπου το Δημόσιο επανακτά τον έλεγχο για το ποιος έχει την ιδιοκτησία σ αυτή την Ελληνική γη.

Δεν ξέρω αν οι πρώην συνάδελφοί σας στον ΣΥΡΙΖΑ, που νομοθετήσατε μαζί, έχουν καταλάβει τι παίζεται εδώ.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Όλοι έχουν καταλάβει τι παίζεται εδώ. Πάτε να κλείσετε όπως όπως το κτηματολόγιο και να επιβαρυνθούν οι πολίτες και να πηγαίνουν στα δικαστήρια για 10 χρόνια.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Συμπεριφέρεστε λες και εκφράζετε ιδιωτικά συμφέροντα. Είναι πολύ επικίνδυνο αυτό που κάνετε. Πολύ περίεργο και πολύ επικίνδυνο αυτό που κάνετε.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Είμαι πολύ καθαρή και ξέρει ο κόσμος την πορεία μου, όπως ξέρει και τη δική σας κύριε Κυρανάκη και της κυβέρνησής σας.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πέρκα δεν έχετε τον λόγο. Ευχαριστώ.

**ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αλλά σας δυσκόλεψα.Παραδέχομαι ότι σας δυσκόλεψα. Σας έστειλα ερωτήσεις. Απαντήστε μου. Βλέπετε ότι τις βελτιώσεις τις λέω.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρία Πέρκα έτσι θα κάνουμε τώρα; Κύριε Υπουργέ έχετε ολοκληρώσει παρακαλώ; Ωραία.

Να συνεχίσω με τον κύριο Γεώργιο Ρούντα από τη ΝΙΚΗ.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Κύριε Υφυπουργέ, κυρίες και κύριοι συνάδελφοι. Θα ήθελα και εγώ με τη σειρά μου να εκφράσω τα συλλυπητήριά μου στις οικογένειες των ανθρώπων που έχασαν τη ζωή τους στην πυρκαγιά. Εύχομαι ο Θεός να αναπαύσει τις ψυχές τους και εύχομαι να είναι οι τελευταίοι άνθρωποι που χάνουν τη ζωή τους σε τέτοιες τραγικές περιστάσεις. Τυχαίνει να έχω καταγωγή και εγώ από την ευρύτερη περιοχή της Κορινθίας και ομολογώ ότι το κλίμα είναι βαρύ. Τουλάχιστον ως ελάχιστο φόρο τιμής, θα πρέπει να σημειώσουμε ότι οι άνθρωποι αυτοί έχασαν τη ζωή τους βγαίνοντας από το εγώ τους, προσπαθώντας να ωφελήσουν και να σώσουν τον συνάνθρωπό τους και το σύνολο. Ήταν μια στιγμή ηρωική.

Τώρα επί του νομοσχεδίου. Κύριε Υπουργέ, σε ότι αφορά στο αρ.18 το οποίο θεωρούμε ότι έχει σωστή κατεύθυνση, σαν μια πρόταση, σαν ένα σημείο βελτίωσης, νομίζω είπατε και εσείς ότι έγινε μια αλλαγή αν μπορείτε να μου θυμίσετε. Νομίζω ότι ο συνάδελφος απ’ το ΠΑΣΟΚ την έκανε στο άρ.18.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ναι, να επαναλάβω βεβαίως συνάδελφε. Στο αρ.18 προστίθενται οι λέξεις: «Η σύνταξη και υπογραφή των οριστικών συμβολαίων χωρίς προηγούμενη πρόσκληση προς τον πωλητή ή τους καθολικούς διαδόχους αυτού». Το κρίσιμο εδώ είναι το χωρίς προηγούμενη πρόσκληση.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”):** Ωραία. Ενδεχομένως ίσως θα πρέπει να υπάρχει μία ρύθμιση εδώ και για το ζήτημα των πιστοποιητικών της ηλεκτρονικής ταυτότητας που εκδίδουν οι μηχανικοί. Δηλαδή, σε συνδυασμό με τον ν. 4495/2017. Δηλαδή και οι μηχανικοί του αγοραστή να μπορούν να εκδίδουν τα σχετικά πιστοποιητικά. Θα σας το καταθέσω γραπτώς να το δείτε μήπως συνδράμει και να το κάνουμε πιο πρακτικό και πιο εφαρμόσιμο το συγκεκριμένο άρθρο.

Ίσως, ενδεχομένως, θα μπορούσατε να δείτε κάτι για τις περιπτώσεις ακινήτων που μέχρι την δημοσίευση του παρόντος προφανώς νόμου, έχουν αποβιώσει και δεν έχει επέλθει είτε δεν έχει γίνει κάποια πώληση, είτε δεν έχει προκύψει κάποια αποδοχή κληρονομιάς. Ίσως ενδεχομένως σαν πρόταση το λέω, να μπορεί να υπάρχει κατά πλάσμα δικαίου τρόπον τινά μια έγκυρη πρόταση πώλησης του ακινήτου.

Θα σας το καταθέσω γραπτώς να το δείτε, να το αξιολογήσετε και αναλόγως κρίνετε.

Επίσης, τώρα άκουσα και τη συνάδελφο, εγώ απλά να σας μεταφέρω και το αφήνω στην κρίση σας, τι θα μπορούσατε να κάνετε για τους πλημμυροπαθείς. Κατανοώ σίγουρα ότι όλες οι κτηματογραφήσεις γίνονται με δημόσιες συμβάσεις, υπάρχει οικονομικό κόστος και όφελος κλπ. Απλά να μεταφέρω την αγωνία ανθρωπίνως και την κραυγή αγωνίας, ειδικά για τους δήμους της περιφερειακής ενότητας Λαρίσης. Το αφήνω στην κρίση σας. Κατανοώ απολύτως ότι μπορεί να υπάρχει και κόστος περαιτέρω οικονομικά. Εγώ απλά να μεταφέρω μια κραυγή αγωνίας από την ευρύτερη περιοχή. Ένα χρόνο οι άνθρωποι, είναι περιοχές που δεν έχουν καν σπίτια να μείνουν.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε συνάδελφε, καλά κάνετε και εκφράζετε την κραυγή αγωνίας. Και εμείς την έχουμε εισπράξει και την έχουμε συζητήσει πολλές φορές με τους τοπικούς φορείς, γι’ αυτό και άλλαξε κάθε φορά που αιτήθηκε μία αλλαγή της προθεσμίας, την εγκρίναμε, όλο αυτό τον χρόνο από πέρυσι τον Σεπτέμβριο μέχρι και σήμερα. Πρόθεση του νομοσχεδίου και συνολικότερη πρόθεση του Υπουργείου μας, είναι να δίνουμε πάντα τη δυνατότητα, ειδικά σε αυτούς τους ανθρώπους, να έχουν δυνατότητες διόρθωσης σε οποιαδήποτε φάση. Άρα, να μη νιώθουν ότι μια διοικητική προθεσμία μπορεί να είναι ο λόγος απώλειας περιουσίας τους. Σε καμία περίπτωση.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»)**: Ωραία, το είπα πιο πολύ για να καταστεί σαφές, γιατί θέλω και εγώ να το μεταφέρω το αίτημά τους. Εννοείται ότι θέλουμε να επικαιροποιήσουμε την επιθυμία μας, όταν γίνει η επίδειξη του συστήματος παραγωγής νομικών εισηγήσεων θα θέλαμε να είμαστε εκεί, να το δούμε και εμείς πραγματικά, να το καταλάβουμε πως λειτουργεί. Εννοείται να επικροτήσω την έκδοση του δεύτερου πακέτου οδηγιών, που συζητήσαμε την προηγούμενη φορά. Το μόνο που θα ήθελα απλά να μας πείτε, αν έχει μια επίσημη, μια θεσμική μορφή, αν είναι θεσμικό. Δηλαδή, αν μπορεί οποιοσδήποτε πολίτης να αποτανθεί στη συγκεκριμένη επιτροπή, αν υπάρχει διαδικασία, αν τηρούνται πρακτικά και αν αποστέλλονται αυτά. Να το πω απλοϊκά, εάν υπάρχει θεσμικό πλαίσιο λειτουργίας ή αν είναι μια άτυπη ομάδα συναδέλφων δικηγόρων ή συμβολαιογράφων, οι οποίοι συνεδριάζουν κάθε Τετάρτη, αν δεν κάνω λάθος και διορθώστε με.

Τέλος, τι θα κάνετε στο άρθρο 20, σχετικά με τους αμίσθους δικηγόρους. Δηλαδή, αν υποχρεωτικά θα αναλαμβάνουν τις υποχρεώσεις που τους ανατίθενται ή θα είναι με δική τους.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Με δική τους δήλωση.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ¨ΝΙΚΗ¨»)**: Με δική τους, έτσι αυτό. Σας ευχαριστώ, δεν έχω κάτι άλλο να πω. Θα τα πούμε στην Ολομέλεια τα περαιτέρω.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει η κυρία Καραγεωργοπούλου από την Πλεύση Ελευθερίας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «Πλεύση Ελευθερίας – Ζωή Κωνσταντοπούλου»):** «Αρχή σοφίας η των ονομάτων επίσκεψις», η φράση του Αντισθένη, που σημαίνει ότι η βαθιά γνώση, εξέταση, έρευνα των εννοιών που εκφράζουν οι λέξεις, αποτελεί το πρώτο βήμα, την αρχή της απόκτησης σοφίας.

Σε συνέχεια, λοιπόν, από μομφές περί παρενόχλησης, σε προηγούμενη συνεδρίαση, η θεωρούμενη από εσάς παρενόχληση, κύριε Υφυπουργέ, δεν είναι θέμα προσωπικό. Δεν επιτιθέμεθα σε πρόσωπα, αντιπαρατιθέμεθα σε πολιτικές. Πολιτικές επιβαλλόμενες, όχι μόνον από τη σημερινή κυβέρνηση, αλλά και σε όσες ως σήμερα σχεδίασαν, νομοθετήσαν και υλοποίησαν την υπόθεση που καλείται δημιουργία κτηματολογίου στην Ελλάδα. Σε πολιτικές κατασπατάλησης πόρων, από την πρώτη στιγμή, από το μακρινό 1995 έως σήμερα τη επιμελεία ανωνύμων εταιρειών και οργανισμών, δοτών αναδόχων, δοτών διοικήσεων. Ας μη θυμίσουμε τις ΟΚΧΕ, τις ΕΚΧΑ κ.λπ., με βαρύγδουπες αποχωρήσεις μελών Δ.Σ., όταν διείδαν τον τρόπο που προχωράει το έργο των έργων.

Κύριε Υφυπουργέ, τίποτα προσωπικό, λοιπόν. Δεν είναι δυνατόν να έχετε τις ειδικότατες γνώσεις που απαιτούνται για να κατανοείτε σε βάθος τα τεκταινόμενα στην υπόθεση Ελληνικό Κτηματολόγιο, ούτε επιθυμούμε την προσωπική σας αντικατάσταση με ικανότερο, επειδή απλούστατα το οποιοδήποτε φυσικό πρόσωπο αναλάβει, δεν θα καλέσει τους υφισταμένους του να εφαρμόσουν προσωπικές επιλογές, αλλά αντίθετα θα κληθεί να εκτελέσει ειλημμένες κυβερνητικές εντολές, υπαγορευόμενες σε μεγάλο βαθμό από διεθνείς οργανισμούς, όπως η Παγκόσμια Τράπεζα.

Τίποτα προσωπικό, μόνον πολιτικό. Πολιτικό και όχι κομματικό, αν παρ ελπίδα ταυτίσατε τους δύο όρους. Για να μιλήσουμε, λοιπόν, για το μπούλινγκ, όχι με όρους ψυχολογίας ή κοινωνιολογίας, αλλά πολιτικής. Μπούλινγκ, στα ελληνικά παρενόχληση, εκφοβισμός, αποτελεί μετά λόγου γνώσεως κριτική των διατάξεων νομοσχεδίου; Η μετά λόγου γνώσεως νομικής αντιπαράθεσης σε διατάξεις, πέραν κάθε νομικής τάξης, που ανατρέπουν όλο το ισχύον ουσιαστικό δίκαιο; Ο αντίλογος σε διάταξη που προβλέπει διόρθωση συμβολαίου ακύρου, ήτοι μη υπάρχοντος, μη επιφέροντος καμία συνέπεια στη νομική πραγματικότητα του ακινήτου;

Μιλώντας πάντα πολιτικά και ουδέποτε προσωπικά, εκτιμώντας την ειλικρινή πρόθεσή σας να συμβάλλετε στην ανέλιξη του θεσμού του κτηματολογίου, να σας πω τι σημαίνει «μπούλινγκ» άλλως εκφοβισμός. Εκφοβισμός, για να μην κάνω χρήση του πλέον ορθού νομικά και πολιτικού όρου, είναι η κήρυξη από του βήματος της Βουλής, από αναρμόδιο όργανο, ως παράνομης και καταχρηστικής, απεργίας αποφασισθείσας νομίμως από θεσμικό όργανο. Παρενόχληση πολιτική είναι η βεβιασμένη δημιουργία εικόνων προς επικοινωνιακή κατανάλωση, με τη διαχρονικά απαξιωτική ως υβριστική στάση σας, απέναντι στο σώμα των απολύτως έμπειρων επιστημόνων συμβολαιογράφων.

Να θυμηθούμε το «ας γράφουν τα συμβόλαια τους και σε πάπυρο ή πέτρα αν το θέλουν» απέναντι στους λιγοστούς εξοντωμένους υπαλλήλους, αυτούς της β΄ κατηγορίας, στους οποίους δεν δόθηκαν γραφεία από προηγούμενη διοίκηση των κτηματολογικών γραφείων. Που καλούνται για ένα στιγμιαίο φωτογραφικό ενσταντανέ, να διεκπεραιώσουν ή να κρύψουν από το πλάνο, το σωρευμένο όγκο νομικών εγγράφων, τους σχισμένους τόμους των βιβλίων μεταγραφών, τις διάσπαρτες σελίδες βιβλίων γενικών ευρετηρίων, με ακριβές, πολύ ακριβές, πλην υπολειτουργούσες πλατφόρμες, με ηλεκτρονικά ραντεβού που εξαντλούνται σε 5 λεπτά της ώρας. Με υποσχέσεις καταχώρησης, εντός ολίγων ημερών έστω, πράξεων που αποστέλλονται ηλεκτρονικά προς καταχώρηση, ενώ αυτό δε συμβαίνει πριν παρέλθουν, 2,5 με 3 μήνες στις καλύτερες των περιπτώσεων.

Με το εσπευσμένο, ανοργάνωτο σφράγισμα υποθηκοφυλακείων και την ανυπαρξία δυνατότητας έρευνας στα βιβλία τους, κάτι για το οποίο, πολύ πρόσφατα, έχουν δημοσιευθεί πάρα πολλές κραυγές, αγωνίες επιστημόνων, δικηγόρων, που δεν μπορούν να επιτελέσουν το έργο τους, να προχωρήσουν σε μια διαδικασία μεταβίβασης ακινήτων λόγω αγοράς, με πελάτες τους, που δεν μπορούν να τους εξασφαλίσουν.

Με την επιβολή του ελέγχου εγγραπτέων πράξεων από ανέλεγκτης πιστότητας ποιότητας τεχνητή νοημοσύνη, χωρίς εχέγγυα πλήρωσης των όρων που θέτουν, π.χ. διατάξεις προσωπικών δεδομένων. Για την εισαγωγή της τεχνητής νοημοσύνης, λοιπόν, στο κτηματολόγιο, αλλά και στη δικαιοσύνη, στο πεδίο της δικαιοσύνης, η συνάντηση των κλασικών μεθόδων της νομικής εργασίας με τις σύγχρονες τεχνολογικά προηγμένες, δείχνει ως ενδεχόμενο, σοβαρό ενδεχόμενο, την αντικατάσταση της αιτιοκρατικής σκέψης από την πολύ ταχύτερη, συνειρμική, αλγοριθμική σκέψη, μέσα από συσχετισμούς εννοιών συμβόλων. Αυτό εξηγείται από την αδιαφανή λειτουργία της τεχνητής νοημοσύνης, της στηριζόμενης σε πατέντες μυστικών αλγορίθμων, με πλήρη αδυναμία αναδρομικής εξέτασης και αποκάλυψης της αιτιολογίας των κρίσεων.

Περαιτέρω και αθροιστικά, παραδίδετε το Ελληνικό Κτηματολόγιο, τη γη μας, την εστία μας, το βαμμένο κόκκινο χώμα της Εθνεγερσίας του Ρήγα, σε ιδιώτες, αναδόχους, εργολάβους, σε προϊσταμένους 12μηνων συμβάσεων, χωρίς την προϋπόθεση νομικής κατάρτισης, τη στιγμή που το κράτος των τραπεζών με funds και servicers απαλλοτριώνει ανάλγητα περιουσία φτωχοποιημένων, αποδυναμωμένων οικονομικά πολιτών, σε συνθήκες διάλυσης της εμπιστοσύνης μας στους θεσμούς, με ραγδαία αύξηση καταχρηστικών πρακτικών και κρουσμάτων απάτης.

Υποσχεθήκατε, στην αρχή της διαδικασίας, ότι φέρνετε ρύθμιση με νομοτεχνική βελτίωση, ως προς τη μέριμνα της πολιτείας, σε σχέση με τους χρόνους καταχώρισης προσημειώσεων, κατασχέσεων από τους servicers. Το εννοείτε; Γιατί χθεσινό δημοσίευμα φιλοκυβερνητικής εφημερίδας, εμφανίζει την ένωση, τον φορέα των servicers, την Ένωση Εταιρειών Διαχείρισης Απαιτήσεων Δανείων και Πιστώσεων, να ζητεί να επιτραπεί η πρόσβαση τους στα στοιχεία επικοινωνίας τους, μέσω του Taxisnet. Αίτημα που εξετάζεται από το Υπουργείο Εθνικής Οικονομίας, από τον κύριο Χατζηδάκη. Τι ακριβώς κάνετε;

Οι απαγορεύσεις της νομοθεσίας για συμβάσεις που αφορούν σε ακίνητα της παραμεθορίου, εφαρμόζονται στη διαδικασία πλειστηριασμών, εκεί που θα οδηγούν τα funds και οι servicers τις διαδικασίες, εν μία νυκτί; Με ποιον τρόπο θα είναι εφικτό να διαπιστωθεί από τον θιγόμενο, ότι τηρήθηκε η αρχή της χρονικής προτεραιότητας, σε μια βάση προβληματική; Γνωρίζετε πάρα πολύ καλά, ότι στην περιφέρεια, αλλά ακόμα και στην Ανατολική Αττική, πολλές φορές πέφτει η ισχύς του ίντερνετ ή διακόπτονται οι διαδικασίες για κάποιο λόγο. Τι μπορεί να σημαίνει αυτό για κάποιον, ο οποίος δεν έχει και ως φυσική δύναμη, κάποιον επαγγελματία, να μπορέσει να καταχωρήσει την πράξη του αμέσως μετά την αγοραπωλησία;

Αυτό που σε πρώτη φάση διαβλέπουμε είναι, αφενός, η ανασφάλεια στις συναλλαγές, αφετέρου, το κλείσιμο των μικρών γραφείων διεκπεραίωσης αγοραπωλησιών και την άνθηση μεγάλων γραφείων, τα οποία θα μπορούν, μέσα σε πολύ λίγο χρόνο, να συνεχίζουν μια διαδικασία καταχώρησης, αφού διασφαλίσουν την άμεση ανταπόκριση της πλατφόρμας της ηλεκτρονικής, που πολλές φορές δεν ανταποκρίνεται, αλλά και τη διασύνδεσή τους με το διαδίκτυο.

Από ποιους παράγοντες και πρόσωπα θα εξαρτάται η απόδειξη, ότι η πράξη αγοραπωλησίας προηγείται χρονικά της κατάσχεσης από τράπεζα; Εσείς λέτε ότι θα μεριμνήσετε να συμβεί, με ειδική διάταξη, να προστατεύεται ο πολίτης από τον servicer που κακόβουλα, προτού ή κατά τη διάρκεια μιας αγοραπωλησίας, κατάσχει ένα ακίνητο. Εμείς πώς θα το ξέρουμε αυτό; Ο πολίτης πώς θα το ξέρει; Ενδεχομένως, από τους επίλεκτους μιας κυβέρνησης, επίλεκτοι, οι οποίοι μπορεί να διαθέτουν λιγότερα προσόντα από αυτούς που και οι ίδιοι αργότερα επιλέγουν σε άλλες διοικητικές θέσεις, χωρίς μοριοδότηση πτυχίων και προϋπηρεσίας, αλλά με προφορικές συνεντεύξεις;

Ο ρόλος των τραπεζών στο πολιτικό σύστημα, η επίδραση επιλογών στην περιουσία, είναι πολύτιμος σύμμαχος των εγκλημάτων κατά της περιουσίας. Και σε αυτό δεν θα μας πείσετε ότι δεν συμβαίνει, να λειτουργεί μηχανισμός διαφθοράς αξιωματούχων που εξυπηρετεί την έξω νομική λειτουργία των θεσμών, γιατί η πραγματικότητα σας διαψεύδει.

Τα δίκτυα σχέσεων διαπλοκής που αναπτύσσονται με τη βοήθεια των τραπεζών, όταν κρατικοί παράγοντες εξασφαλίζουν την απαραίτητη οικονομική και πολιτική υποστήριξη, υπόγειες χρηματοδοτήσεις κομμάτων, εξέλιξη πολιτικής καριέρας με ανταλλάγματα, όπως απευθείας αναθέσεις δημοσίων έργων, κάλυψη παράνομων δραστηριοτήτων, ιδιωτικοποιήσεις εθνικών πόρων, παράκαμψη νομοθεσίας, είναι πραγματικά γεγονότα, που έχουν συμβεί και μας έχουν καταδείξει πως συμβαίνει η πολιτική διαδικασία να αιχμαλωτίζεται.

Ο νόμος του επιτελικού κράτους, ο δικός σας νόμος, της δικής σας κυβέρνησης, που επιγράφεται «Οργάνωση, λειτουργία και διαφάνεια της Κυβέρνησης, των κυβερνητικών οργάνων και της Κεντρικής Δημόσιας Διοίκησης» και μιλάω για την αρχή της διαφάνειας και της λογοδοσίας, προφανώς, έχει πάψει να σας απασχολεί, γι’ αυτό και να υποθέσω, ότι δεν απαντήσατε ποτέ την αίτηση κατάθεσης εγγράφων και ερώτηση, που κατέθεσα με αριθμό πρωτοκόλλου 3175 στις 13/2/2024 και την οποία θέλω να καταθέσω στα πρακτικά, για να δοθεί σε όλους τους συναδέλφους.

*(Στο σημείο αυτό, η Ειδική Αγορήτρια της Κ.Ο. «Πλεύση – Ελευθερίας – Ζωή Κωνσταντοπούλου», κυρία Ελένη Καραγεωργοπούλου, καταθέτει στη Γραμματεία της Επιτροπής το σχετικό έγγραφο)*

Η Κυβέρνηση όφειλε να είχε απαντήσει, γι’ αυτό κατατίθενται από τους βουλευτές οι ερωτήσεις με αίτηση κατάθεσης εγγράφων, με οποιονδήποτε τρόπο. Από τον Φεβρουάριο μήνα έχουν παρέλθει ήδη 8 μήνες και παρόλα αυτά, ουδέν.

Ευχαριστώ πολύ. Τα υπόλοιπα στην Ολομέλεια.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει **ο** κ. Πέτρος Δημητριάδης από την Κ.Ο. «Σπαρτιάτες».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Κύριε Πρόεδρε, κύριε Υφυπουργέ, κυρίες και κύριοι συνάδελφοι, βρισκόμαστε στην τελευταία συνεδρίαση της συζήτησης του προς ψήφιση νομοσχεδίου, το οποίο αφορά την ολοκλήρωση της κτηματογράφησης και την απλοποίηση διαδικασιών στο Ελληνικό Κτηματολόγιο.

Θα ήθελα να πω πως όπως είπαμε όλοι οι συνάδελφοι και το παραδεχθήκαμε – είναι ομόφωνα αποδεκτό - πως 30 χρόνια μετά, δυστυχώς, η ολοκλήρωση του Κτηματολογίου, αποτελεί ακόμα και σήμερα ζητούμενο από το 1995. Κλείνει μεν το 2025 και ολοκληρώνεται θεωρητικά η κτηματογράφηση με τη μετάβαση σε λειτουργούν Κτηματολόγιο, όμως, θα ήθελα να πω ότι, ναι μεν, τυπικά ολοκληρώνεται, όμως, ολοκληρώνεται με ελλείψεις και σφάλματα, τα οποία πολύ φοβόμαστε θα ταλαιπωρήσουν πάρα πολύ τους πολίτες. Διότι, ναι μεν, στην περίπτωση του αγνώστου ιδιοκτήτη θα υπάρχει μια διαδικασία διόρθωσης με αίτηση προδήλου σφάλματος, όμως, εάν υπάρξει κάποιος άλλος που έχει δηλώσει το ακίνητο, ο πολίτης θα πρέπει να πάει στα δικαστήρια. Όπως, επίσης, υπάρχει και το αμάχητο τεκμήριο του δημοσίου που, κατά την άποψή μας, δημιουργεί μεγάλο πρόβλημα. Αυτά θα πρέπει να αποσυρθούν.

Ένα άλλο που θέλω να πω είναι ότι, ναι μεν κι εμείς θέλουμε να υπάρξει ένας ενιαίος φορέας, πράγματι, ο οποίος να υπάγεται στο δημόσιο - διότι, δυστυχώς και οι ανάδοχοι, όπως απεδείχθη τα τελευταία 30 χρόνια, απέτυχαν, σε πολλές περιπτώσεις, να φέρουν σε πέρας τα καθήκοντά τους – όμως, θα πρέπει αυτός ο οργανισμός είναι επαρκώς στελεχωμένος, να γίνουν προσλήψεις μόνιμου προσωπικού και επίσης, να έχει την επαρκή υλικοτεχνική υποδομή. Σε πολλές περιπτώσεις, ξέρετε, υπάρχει πρόβλημα στο ίντερνετ. Σε πάρα πολλά περιφερειακά κτηματολογικά γραφεία, υπάρχει θέμα στο ίντερνετ. Αυτό πρέπει να λυθεί. Διότι, ναι μεν, θέλουμε να υπάρχει ένας ενιαίος φορέας, να λειτουργεί όμως και σωστά και με το επαρκές προσωπικό και όχι να προσπαθούμε να το λύσουμε το θέμα με την ανάθεση εργασιών σε πιστοποιημένους μηχανικούς. Ναι, κι αυτοί να δουλέψουν- δεν λέω το αντίθετο – όμως, να έχει κι ένα μόνιμο προσωπικό, να μπορεί να φέρει σε πέρας τα καθήκοντά του.

Αυτά τα λέω, γιατί πρέπει κάποια στιγμή το Κτηματολόγιο να λειτουργήσει σωστά, να λειτουργήσει με τον τρόπο που πρέπει και ο πολίτης να έχει την ασφάλεια δικαίου, κυρίως, να κατοχυρώνεται και η ιδιοκτησία του.

Αναφερθήκαμε σε διάφορα ζητήματα στις προηγούμενες τοποθετήσεις μας. Να πω ότι για την τεχνητή νοημοσύνη το είχαμε αναλύσει το θέμα, είχαμε θέσει το ότι πρέπει να υπάρξει μια οριοθέτηση, ώστε να μην κυριαρχεί η τεχνητή νοημοσύνη επί του ανθρώπου και ότι πρέπει να είναι υποβοηθητικό και όχι να κυριαρχεί. Επίσης, είπαμε ότι πρέπει να υπάρχουν συγκεκριμένοι κανονισμοί. Να πω και στο εξωτερικό, όπως ειπώθηκε πολύ ορθώς, υπάρχει μια προβληματική, υπάρχει μια θεωρητική συζήτηση, για το ποια θα πρέπει να είναι τα όρια της τεχνητής νοημοσύνης και του ανθρώπου. Τα έχουμε αναφέρει, θα τα πούμε και στην Ολομέλεια.

Θετικό θεωρώ – κι εδώ θέλω να σταθώ, δεν το είπα την προηγούμενη φορά - το άρθρο 15, όπου δίδεται η δυνατότητα διόρθωσης κτηματολογικής εγγραφής, σε περίπτωση που υπάρχει μια θετική απόφαση σε περίπτωση αποδοχής αντιρρήσεων κατά του δασικού χάρτη. Εδώ μάλιστα, επί της ευκαιρίας να πω ότι, πρέπει κάποια στιγμή, με αφορμή τους δασικούς χάρτες, να υπάρξει και μια επικαιροποίηση, ένας εκσυγχρονισμός των δεδομένων στα δασαρχεία. Σε πολλά δασαρχεία, ξέρετε, το τί είναι δασική έκταση ή όχι, κρίνεται με δεδομένα από πριν 50 - 60 χρόνια, με αποτέλεσμα, εκτάσεις που σήμερα είναι είτε αγροτολιβαδικές είτε έχουν μόνο θάμνους είτε δεν έχουν τίποτα, να φαίνονται δασικές.

Κατά την άποψή μου - κι αυτό το θέτω ως πρόταση - θα πρέπει με αφορμή τους δασικούς χάρτες, να κάνουμε, κάποια στιγμή, και το λεγόμενο δασολόγιο. Δηλαδή, να αποτυπωθεί, επιτέλους, σε κάθε περιοχή τι είδους βλάστησης υπάρχει, ώστε να ξέρει ο κάθε πολίτης που είναι δάσος και που όχι, έτσι ώστε και να προστατεύεται ο δασικός πλούτος και κυρίως, ο πολίτης να κατοχυρώνει την ιδιοκτησία του και να μην ταλαιπωρείται συνεχώς να αποδείξει ότι η έκταση σήμερα που είναι αγροτολιβαδική ή που έχει μόνο θάμνους, ήταν κάποτε, πριν από 50 - 60 χρόνια, δασική. Διότι, δυστυχώς, τα έχω αντιμετωπίσει αυτά ως δικηγόρος. Αυτό συμβαίνει στην πράξη.

Είναι ένα μεγάλο πρόβλημα που ταλαιπωρεί πάρα πολύ κόσμο και πρέπει κάποια στιγμή να λυθεί. Το λέω γιατί είναι κάτι σημαντικό και, δυστυχώς, πάρα πολλοί πολίτες, ξαφνικά, βρίσκονται προ εκπλήξεως. Δηλαδή, χτίζει κάποιος σε μια περιοχή που τη θεωρούν αγροτολιβαδική και ξαφνικά του λένε «όχι, είναι δασική». Το δασαρχείο πριν από 40 – 50 χρόνια είχε αποφασίσει ότι είναι δάσος εκεί πέρα. Αυτό θα πρέπει να λυθεί κάποτε προς όφελος των πολιτών και του δασικού μας πλούτου.

Θετικό, επίσης, θεωρώ και το άρθρο 18, όπου κατά τη σύνταξη με αυτοσύμβαση οριστικών συμβολαίων μεταβίβασης ακινήτων με επαχθή αιτία σε εκτέλεση προσυμφώνου, ελπίζω να εκτελεστούν και κάποια ανεκτέλεστα προσύμφωνα.

Θετικό, επίσης, είναι το γεγονός ότι υπάρχει μια παράταση προθεσμίας της επικύρωσης των ανώμαλων δικαιοπραξιών. Αυτό σε πάρα πολλές περιοχές, όντως χρειάζεται, όπως στη Χαλκιδική, όπου το έχω βιώσει ως δικηγόρος, διότι πάρα πολλές δικαιοπραξίες είναι ανώμαλες και πρέπει να επικυρωθούν. Δε νομίζω να προλάβουμε έως το 2024 – 2025 να επικυρωθούν όλες αυτές οι δικαιοπραξίες. Είναι πάρα πολύ δύσκολο.

Θα ήθελα, επίσης, να πω κάποια πράγματα για το άρθρο 29, για το σύστημα αυθεντικοποίησης και εξουσιοδότησης προσώπων. Θέλω να θέσω κάποιους προβληματισμούς σε αυτό το συγκεκριμένο άρθρο, το άρθρο 29, διότι έχει μια προσθήκη στο άρθρο 22 α’ ν. 4727/20 και της παραγράφου 15α’ στο άρθρο 107. Θεωρούμε εμείς, πως δεν υπάρχει λόγος να δημιουργηθεί ένα τέτοιο σύστημα αυθεντικοποίησης και εξουσιοδότησης προσώπων ΣΑΕΠ, διότι η αυθεντικοποίηση των στοιχείων του πολίτη είναι απολύτως εφικτή και χωρίς αυτό.

Αντίθετα, εδώ θεωρούμε πως με την προτεινόμενη διάταξη, στα δεδομένα προσωπικού χαρακτήρα του Έλληνα πολίτη θα έχουν, πλέον, πρόσβαση, ένας μεγάλος αριθμός νομικών προσώπων δημοσίου και ιδιωτικού δικαίου και φυσικών προσώπων, δεδομένα τα οποία θα διαβιβάζονται, θα τηρούνται και θα υφίστανται επεξεργασία με βάση κοινές υπουργικές αποφάσεις Υπουργών Ψηφιακής Διακυβέρνησης, Εθνικής Οικονομίας και Οικονομικών. Όμως, εδώ θέτουμε το μεγάλο πρόβλημα. Ότι αυτά τα δεδομένα, ξέρετε, δυστυχώς, με αφορμή και την πρόσφατη κυβερνοεπίθεση στο Κτηματολόγιο - δεν ξέρουμε ακριβώς σε τι έκταση είχε λάβει χώρα - φοβούμαστε, ότι πιθανότατα, μπορεί να χακαριστούν και πολύ ευαίσθητα προσωπικά δεδομένα να βρεθούν στα χέρια κάποιων κακόβουλων.

Αυτό το θέτω ως κίνδυνο, γιατί ξέρετε, είναι καλό να ξεφεύγουν τα πράγματα, όμως, πρέπει υπάρχει και απαραίτητη ψηφιακή ασφάλεια. Να είναι τα δεδομένα μας ασφαλή και το θέτω ως προβληματισμό βασικά, διότι σε αρκετές περιπτώσεις, δυστυχώς, βλέπουμε ότι πάρα πολλοί που θέλουν να χακάρουν προσωπικά δεδομένα, έχουν εξελίξει τις μεθόδους υποκλοπών και αυτό τον λόγο θα πρέπει να είναι επαρκώς προστατευμένα αυτά τα στοιχεία.

Τέλος, θα ήθελα να πω, ότι περιμένουμε και εμείς με τη σειρά μας, τη διάταξη που αποτρέπει τους κακόβουλους servicers από το να κατάσχουν κάποιο ακίνητο σε περίπτωση αγοραπωλησίας. Μάλιστα, να πω για τους servicers, ότι, δυστυχώς η αυθαιρεσία τους έχει φτάσει σε ένα εξαιρετικά υψηλό επίπεδο και δυστυχώς κάνουν πάρτι, να το πω έτσι, - το ζω και ως δικηγόρος - και κάποια στιγμή πρέπει να μπει ένα φρένο. Δεν είναι μόνο θέμα του Υπουργείου Ψηφιακής Διακυβέρνησης, είναι θέμα και του Υπουργείου Δικαιοσύνης και του Υπουργείου Οικονομικών.

Τελειώνοντας, για τα υπόλοιπα θα επιφυλαχθούμε στην Ολομέλεια. Να εκφράσω τα θερμά μου συλλυπητήρια στις οικογένειες των ανθρώπων που πέθαναν στην πυρκαγιά στην Κορινθία και ευχόμαστε και ελπίζουμε, να είναι οι τελευταίοι άνθρωποι που πεθαίνουν από μια τέτοια αιτία. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Έχει ζητήσει τον λόγο ο βουλευτής Δράμας, κ. Δημήτριος Κυριαζίδης.

**ΔΗΜΗΤΡΙΟΣ ΚΥΡΙΑΖΙΔΗΣ:** Συναδέλφισσες και συνάδελφοι, υπήρξαν ενστάσεις κατά τη συζήτηση του νομοσχεδίου, αλλά, εμμέσως ή αμέσως, δεχθήκαμε ότι πράγματι η χώρα είχε ανάγκη και έχει ανάγκη ενός Κτηματολογίου. Η Κυβέρνηση και ο παρών Υφυπουργός, ανέλαβε αυτή την ευθύνη και πράγματι διαπιστώνουμε όλοι, ότι υπάρχουν θετικές διατάξεις στο σύνολο του περιεχομένου. Υπήρξαν οι ενστάσεις και πιστεύω σήμερα και στην αυριανή συζήτηση να έχουμε ένα πιο βελτιωμένο νομοσχέδιο.

Το λέω αυτό, διότι, προέρχομαι από ένα ακριτικό παραμεθόριο νομό με γηγενή και προσφυγικό κόσμο και υπάρχουν συγκεκριμένα προβλήματα πιθανόν και σε άλλους νομούς, με την ίδια ύπαρξη των κατοίκων να έχουμε παρεμφερή προβλήματα και οφείλω να τα αναφέρω. Το έτος 1958, έγινε η β΄ συμπληρωματική οριστική διανομή αγροτικών κλήρων σε δικαιούχους αγρότες και ολοκληρώθηκε χωρίς προβλήματα το 1931. Με την ολοκλήρωση της διαδικασίας επίμαχης β΄ διανομής του έτους 1958, οι αγροτικοί κλήροι παραδόθηκαν στους δικαιούχους, οι οποίοι εγκαταστάθηκαν σε αυτούς και τους κατέχουν και τους νέμονται μέχρι σήμερα οι ίδιοι ή οι καθολικοί ειδικοί διάδοχοι αυτών. Η εν λόγω όμως διανομή δεν ολοκληρώθηκε τυπικά, υπό την έννοια της κύρωσης. Έτσι, μέχρι και σήμερα δεν έχουν εκδοθεί τίτλοι κυριότητας έτσι ώστε να αποκατασταθούν.

Στο μεταξύ, από το έτος 1958 έως και σήμερα, η κυριότητα των κληροτεμαχίων της επίμαχης διανομής έχει μεταβιβαστεί είτε αιτία θανάτου είτε αιτία πώλησης, δωρεάς ή γονικής παροχής σε διαδόχους των αρχικών κληρούχων. Ούτε οι αρχικοί κληρούχοι ούτε οι μεταγενέστεροι διάδοχοι αυτών ενοχλήθηκαν ποτέ στην άσκηση της νομής στα κληροτεμμάχια που είχαν. Στα κληροτεμάχια αυτά, έχουν χτιστεί σπίτια, επαγγελματικοί χώροι και βιοτεχνικές με κακές εγκαταστάσεις. Παρά, λοιπόν, την ύπαρξη μετεγγραμμένων συμβολαιογραφικών εγγράφων και δικαστικών αποφάσεων, δυνάμει των οποίων έλαβαν χώρα οι ως άνω μεταβιβάσεις, στα πλαίσια της κτηματογράφησης που ενεργείται στην περιοχή, το ελληνικό δημόσιο δήλωσε δικαιώματα κυριότητας στα κληροτεμάχια. Έτσι, κατά την προανάρτηση των κτηματολογικών εγγραφών, τα δηλωθέντα δικαιώματα των ιδιωτών επί των ακινήτων αυτών, να απορριφθούν λόγω πρόκρισης του δικαιώματος του δημοσίου. Αυτό προκάλεσε μεγάλη αναστάτωση, καθόσον, ανατρέπεται το καθεστώς των εν λόγω κτημάτων μετά την παρέλευση 60 ετών και μάλιστα, χωρίς την ευθύνη των αρχικών κληρούχων και των διαδόχων τους. Αυτό ήταν το πρώτο που αφορά τον προσφυγικό κόσμο.

Ενόψει των ανωτέρω και προς αποκατάσταση της ιδιοκτησιακής τάξης στα εν λόγω ακίνητα, να πρέπει να ολοκληρωθεί η επίμαχη διανομή του έτους 1958, με Κύρωση αυτής, ώστε να εκδοθούν τίτλοι κυριότητας στους αρχικούς κυριούχους. Να νομιμοποιηθούν όλες οι μεταβιβάσεις ανεξαρτήτως αιτίας που έγιναν από το 1958 έως σήμερα και είχαν ως αντικείμενο τα εν λόγω κληροτεμάχια.

Δεύτερον, έρχομαι στον γηγενή κάτοικο της Δράμας και βεβαίως, δεν μιλάω για κτήματα, ακίνητα που είναι τυχόν δασικά ή μη δασικά. Είναι μη δασικά και γι’ αυτό το τονίζω. Ακίνητα τα οποία προβάλλει και πρόβαλε το ελληνικό δημόσιο δικαιώματα κυριότητας, ως διάδοχος του οθωμανικού κράτους και προκρίθηκε κατά το στάδιο της ανάρτησης και των πρώτων κτηματολογικών εγγράφων, αναγνωρίζεται, ότι ανήκουν στους κατέχοντες αυτά ιδιώτες, οι οποίοι και θεωρούνται κύριοι έναντι του δημοσίου. Σε περίπτωση που κατεχόμενες από αυτούς εκτάσεις, δεν έχουν χαρακτηριστεί δημόσιες δασικές εκτάσεις ή κοινόχρηστοι χώροι και τις κατέχουν και οι δύο πάροχοι τους μέχρι την έναρξη του ισχύοντος νόμου, με καταγεγραμμένο τίτλο από επαχθή αιτία, χαριστική δικαιοπραξία λόγω κληρονομικής διαδοχής ή οτιδήποτε λόγο αμετάκλητης δικαστικής απόφασης και υπό τον όρο να μην έχει εκδοθεί πρωτόκολλο διοικητικής αποβολής. Άρα, πρέπει να υπάρξει ρύθμιση. Υπήρξαν γειτνιάζοντα κτήματα που χαρακτηρίστηκαν ότι είναι του δημοσίου και άλλα όχι. Είναι κάτι παράδοξο. Βεβαίως, θα πρέπει να βρεθεί μια λύση.

Εφόσον, συντρέχουν σωρευτικά οι περιπτώσεις των ανωτέρω παραγράφων που ανέφερα, με πράξη της αρμόδιας κτηματικής υπηρεσίας κατόπιν σχετικής αίτησης, κύριε Υπουργέ, των κατόχων των εκτάσεων και προσκόμιση των αναγκαίων αποδεικτικών θα πρέπει να αναγνωριστεί η κυριότητα των ιδιωτών επί των εκτάσεων αυτών, η οποία και να καταχωρηθεί στο Εθνικό Κτηματολόγιο προς διόρθωση των πρώτων έγγραφών.

Είναι ζητήματα που απασχολούν θα έλεγα το σύνολο του κόσμου της Δράμας και πιστεύω ότι θα υπάρχουν βελτιώσεις και ρυθμίσεις, έτσι ώστε, να υπάρχει αυτή η δυνατότητα αυτών των πλέον ιδιοκτητών. Ευχαριστώ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, να πω ότι, επί της αρχής, ο συνάδελφος έχει δίκιο. Σε πάρα πολλές περιπτώσεις όπου το ελληνικό δημόσιο αποκτά ή φαίνεται να αποκτά ιδιοκτησιακά δικαιώματα ως διάδοχος του οθωμανικού δικαίου, δημιουργούνται αντίστοιχα προβλήματα. Οπότε, με θετικό πνεύμα θα εξετάσουμε την διάταξη την οποία υποβάλλει ο συνάδελφος. Απλά, η μεγάλη αλλαγή την οποία θα έφερνε μια τέτοια διάταξη, αφορά το ιδιοκτησιακό και όχι τις οικονομικές δυνατότητες που έχει ένας πολίτης. Άρα, μιλάμε για μια μεγάλη αλλαγή στις γενικές αρχές του δικαίου όπως γνωρίζουμε σήμερα και χρειάζεται επαρκής διαβούλευση. Ευχαριστώ πολύ.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο έχει ο κ. Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, κύριε Υπουργέ, παίρνω τον λόγο μόνο και μόνο ως βουλευτής Κορινθίας, που ήμουν από την πρώτη στιγμή χθες στο μέτωπο αυτής της πολύ μεγάλης πυρκαγιάς που έχει ξεπεράσει τα 12 χιλιόμετρα σε μήκος αυτή τη στιγμή. Να εκφράσω τη βαθιά μας θλίψη για τον χαμό των δύο νέων ανθρώπων στο Άνω Πιτσά Κορινθίας και τα θερμά μας συλλυπητήρια που προφανώς δεν φτάνουν σε αυτή την τραγωδία στις οικογένειες τους.

Δύο άνθρωποι οι οποίοι πέθαναν, προσπαθώντας να σώσουν ότι σώζεται στον Άνω Πιτσά μαζί με τον Πρόεδρο της Κοινότητας και ένα πυροσβεστικό όχημα. Επομένως δεν θα πρέπει να αφήνουμε μόνο στον ηρωισμό αυτές τις παρεμβάσεις, αλλά χρειάζεται και το ζητάω και τώρα, μεγαλύτερος συντονισμός, σχεδιασμός, από πριν, γνώση της περιοχής, κατανομή των δυνάμεων που ήρθαν στο Δήμο Ξυλοκάστρου –Ευρωστίνης, αλλά δεν είχαν εικόνα ακριβώς πώς να κινηθούν και που.

Αλλά, αφήνω αυτά προς το παρόν, όπως και την έλλειψη οποιασδήποτε πρόληψης στα δάση, την ενίσχυση των δασικών υπηρεσιών και των δήμων, με το αναγκαίο προσωπικό και μέσα και εκφράζω μόνο αυτό, τα θερμά μας συλλυπητήρια στις οικογένειες, γι’ αυτόν τον χαμό των νέων αυτών ανθρώπων που πρόσφεραν πολλά στις τοπικές κοινωνίες και τους γνωρίζουμε, την αλληλεγγύη μας, όπου χρειαστεί είμαστε εδώ και στους κατοίκους που δοκιμάζονται, αλλά και καλή δύναμη σε αυτούς που και σήμερα επιχειρούν, γιατί έχουμε ενεργά μέτωπα σε όλο το μήκος της πυρκαγιάς και χρειάζονται όσα περισσότερα εναέρια μέσα και πεζοπόρες δυνάμεις, για να έχουμε αποτέλεσμα και να περιφρουρήσουμε και τους ανθρώπους και τις περιουσίες, αλλά και το περιβάλλον.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Να εκφράσω κι εγώ τη βαθιά μου οδύνη για το χαμό των δύο συνανθρώπων μας, να συλλυπηθούμε τις οικογένειες των ανθρώπων αυτών. Πραγματικά, οι φωτιές στην χώρα μας, δημιούργησαν τεράστια θέματα και η προσπάθεια για κατάσβεση πραγματικά τις περισσότερες φορές μπορεί να ήταν αποτελεσματική, όμως, χωρίς να καταφέρουμε στο τέλος να αποφύγουμε τέτοια δυσάρεστα συμβάντα. Ας είναι ελαφρύ το χώμα που θα σκεπάσει τους ανθρώπους αυτούς.

Να πω ότι ο κ. Στύλιος δεν είναι μέλος της Διαρκούς Επιτροπής της δικιάς μας. Είθισται, όμως, στο τέλος της συνεδρίασης, συνάδελφος βουλευτής που θέλει να πάρει τον λόγο, με την άδεια.

Οπότε, με την άδεια του Σώματος, κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε και βέβαια, ευχαριστώ και τα μέλη της Επιτροπής για την άδεια που μου δίνουν και τη δυνατότητα να τοποθετηθώ στο νομοσχέδιο, αν και δεν είμαι μέλος της συγκεκριμένης Διαρκούς Επιτροπής της Βουλής.

Γνωρίζω το «Κτηματολόγιο», από τη θητεία μου στο Υπουργείο Ψηφιακής Διακυβέρνησης, έχω γίνει κοινωνός πολλών ζητημάτων και πολλών προβλημάτων που έχει το «Κτηματολόγιο».

Ένα θέμα, όπου στο παρελθόν, ξεκίνησε με πολύ μεγάλους τόνους και με ανακοινώσεις μεγαλεπήβολες «Το μεγαλύτερο από τα μεγάλα έργα», έλεγαν τότε το ΠΑΣΟΚ για το «Κτηματολόγιο» και τελικά ξεκίνησε το 1995, φτάσαμε το 2001, στη χώρα μας να επιβληθεί στις 21 Οκτωβρίου του 2001 πρόστιμο στην Ελλάδα για το «Κτηματολόγιο», διότι δεν ήταν συνεπής με τις δεσμεύσεις της και τις υποχρεώσεις της που είχε αναλάβει απέναντι στην Ευρωπαϊκή Ένωση και στη χρηματοδότηση που είχε λάβει τότε και δεν θέλουμε ποτέ να ξαναγυρίσουμε σε τέτοιες εποχές.

Είναι στα θετικά της Κυβέρνησης του Κυριάκου Μητσοτάκη ότι αυτό το μεγάλο έργο το δύσκολο που απαιτεί και νομικές γνώσεις και γνώσεις τεχνικές που αφορά όλη τη χώρα, μπήκε σε τροχιά και σε πορεία, με μια καθοριστική απόφαση, τη μεταφορά του από το Υπουργείο Περιβάλλοντος στο Υπουργείο Ψηφιακής Διακυβέρνησης, όπου χρησιμοποιούνται πλέον, οι δυνατότητες που μας δίνει η ψηφιακή τεχνολογία, να ξεπεράσουμε πολλά θέματα και πολλά ζητήματα γραφειοκρατίας και προβλημάτων που αντιμετωπίστηκαν στο παρελθόν.

Ξέρω τη δουλειά που κάνει και ο Υφυπουργός και ο Υπουργός και την επικροτώ, για να μπορέσουμε μετά την 01/01/2025, να έχουμε ένα ολοκληρωμένο «Κτηματολόγιο», που θα μας δώσει συν και πλεονεκτήματα στη χώρα μας, σε όλους όσους βρίσκονται εντός Ελλάδας και εκτός Ελλάδας, αλλά και στους δείκτες αξιολόγησης, να ανεβούμε περισσότερες βαθμίδες, στις επενδυτικές βαθμίδες και να αξιοποιήσουμε και να εκμεταλλευτούμε και τους Ευρωπαϊκούς Πόρους που έχουμε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Στην 01/01/2025, δεν θα είναι έτοιμο, σας το λέω εσάς. Τέλος του 2025.

**ΓΕΩΡΓΙΟΣ ΣΤΥΛΙΟΣ:** Τέλος του 2025. Λοιπόν, μην βάζουμε πιο νωρίς τον πήχη, το ξέρετε καλύτερα, κύριε Υπουργέ, δεκτό.

Άρα έχουμε ένα μεγάλο θέμα, ένα μεγάλο στοίχημα για τη χώρα. Ένα στοίχημα όμως, που έρχεται από το παρελθόν, ακούσαμε και τους προηγούμενους συναδέλφους, με πολλά προβλήματα στην πατρίδα μας. Ένα ζήτημα που υπάρχει και είναι ανοικτό, θέλω να σας κάνω κοινωνό, είναι το ζήτημα των αναγκαστικών συνεταιρισμών, οι οποίοι έχουν δημιουργηθεί και έχουν ιδρυθεί με το νόμο του 1923. Εκεί, λοιπόν, έχουμε ένα ιδιότυπο καθεστώς. Συνιδιοκτήτες έχουν αγοράσει, έχουν εξαγοράσει γη, είτε από το Τουρκικό Κράτος, είτε από μεγαλογαιοκτήμονες – μεγαλοϊδιοκτήτες, είναι οι συγκεκριμένες εκτάσεις κοινές και αδιαίρετες. Κυρίως, πρόκειται για εκτάσεις χορτονομής, μεγάλες εκτάσεις όμως, σε ορεινές περιοχές, κατά βάση και στο δικό μου το Νομό, στην Άρτα, έχουμε 9 αναγκαστικούς συνεταιρισμούς που είναι συνιδιοκτήτες και χορτονομής, βοσκότοποι κυρίως, όπου σε αυτό, σύμφωνα με αυτόν το νόμο, έχουμε μερίδες που μεταβιβάζονται από κληρονόμο σε κληρονόμο. Η ίδια μερίδα, δεν μπορούν να μπουν καινούργιοι συνιδιοκτήτες μέσα, δεν μπορεί να αγοράσει κάποιος τρίτος, μόνο οι μεριδιούχοι, μπορούν, με κληρονομικό δικαίωμα να μεταβιβάζουν και δεν μπορεί άλλος μεριδιούχος να αγοράσει μερίδα από άλλον μεριδιούχο, ούτε να πωληθεί μπορεί, μόνο εντός της ίδιας μερίδας να μεταβιβάσεις. Δηλαδή ο αδερφός στον αδερφό, μπορεί να κάνει την αγοραπωλησία. Άρα, έχουμε και ένα πολύ κλειστό, πολύ συγκεκριμένο, πολύ εξειδικευμένο χώρο και συγκεκριμένους ανθρώπους, οι οποίοι όμως, όταν ξεπερνάμε τον αιώνα, φτάνουμε σήμερα να έχουμε σε έναν συνεταιρισμό μεριδιούχους, οι οποίοι έχουν κλάσμα ιδιοκτησίας και να είναι πάνω από 2.000, όπου δεν είναι η οριοθετημένη η συγκεκριμένη ιδιοκτησία. Δεν είναι προσδιορισμένη, δεν υπάρχει τεμάχιο προσδιορισμένο.

Άρα, την εξουσιοδότηση, τη νομή και τη διαχείριση, την έχουν τα διοικητικά συμβούλια αυτών των συνεταιρισμών. Τα διοικητικά συμβούλια αυτών των συνεταιρισμών, κάνανε δήλωση στην κτηματογράφηση και απορρίφθηκαν, ως μη νόμιμοι, διότι το εμπράγματο δικαίωμα δεν είναι σε αυτούς, είναι δύσκολο το ζήτημα, το καταλαβαίνω.

Τώρα όμως, είμαστε στο τελικό στάδιο, έγινε η πρώτη ανάρτηση, έγινε η πρώτη εγγραφή, ολοκληρώνεται η κτηματογράφηση και πάμε πλέον, σε καινούργια δεδομένα, από εδώ και στο εξής. Τι θα γίνει, λοιπόν, από τη στιγμή που κλείνει και η πρώτη εγγραφή, πώς μπορούν οι συγκεκριμένες εκτάσεις, που μιλάμε για εκατοντάδες χιλιάδες στρέμματα, μόνο στο Νομό Άρτας, πώς μπορούν να δηλωθούν; Αυτό είναι ένα ερώτημα. Τι θα γίνει μετά την 01/01; Θα φαίνονται ότι είναι «αγνώστου» και για τα επόμενα 8 χρόνια, αυτές οι εκτάσεις θα εμφανίζονται στο «Κτηματολόγιο» ότι είναι «αγνώστου», θα μπορούν και μετά τα 8 χρόνια, θα μεταβιβαστούν στο Ελληνικό Δημόσιο. Σίγουρα, υπάρχουν τα ένδικα μέσα που μπορούν να ασκηθούν και μετά την 01/01 και εντός «Κτηματολογίου» και στα Ελληνικά δικαστήρια, αλλά επειδή είναι ένα μεγάλο ζήτημα καθημερινότητας, ένα ζήτημα που αφορά πολλούς πολίτες και θα δημιουργήσει συνεχώς προβλήματα στη διαχείριση, στους βοσκότοπους που δηλώνονται για παράδειγμα στον ΟΠΕΚΕΠΕ, για να πάρουν οι κτηνοτρόφοι τις ενισχύσεις τους. Γι’ αυτό το λόγο, προτίθεμαι, κύριε Υπουργέ, με συγκεκριμένη διάταξη, να δώσουμε τη δυνατότητα στα διοικητικά συμβούλια, να μπορούν να δηλώσουν στο όνομα των μεριδιούχων, δηλαδή να κάνουν τη δήλωση, η ιδιοκτησία όμως, να παραμένει στους μεριδιούχους, είναι δύο ξεχωριστά πράγματα. Εξουσιοδοτούν, δηλώνουν τα διοικητικά συμβούλια των αναγκαστικών συνεταιρισμών στο «Κτηματολόγιο». Η ιδιοκτησία παραμένει στο κλάσμα στους μεριδιούχους.

Θέλω να το εξετάσετέ, να το δείτε και να βρούμε τη βέλτιστη λύση, γιατί αυτό θα είναι προς όφελος κατ’ αρχήν των πολιτών και σίγουρα θα είναι και προς όφελος και δικό σας και θα το πιστωθείτε ότι ένα ακόμα πρόβλημα – ότι σε ένα ακόμα γόρδιο δεσμό δώσαμε μια λύση και την έδωσε η Κυβέρνηση της Νέας Δημοκρατίας και η Κυβέρνηση του Κυριάκου Μητσοτάκη.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο ο κ. Υφυπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κατ’ αρχάς θέλω να ευχαριστήσω τον κύριο Στύλιο, τον πρώην Υφυπουργό, που αναδεικνύει ένα όντως πολύ σημαντικό ζήτημα, το οποίο είναι όντως δυσεπίλυτο και για το οποίο έχουν προηγηθεί αρκετές άτυπες διαβουλεύσεις, με τους τοπικούς φορείς και με εσάς τον ίδιο φυσικά που έχετε αναδείξει το ζήτημα.

Το πρόβλημα αυτό, κατά τη γνώμη μας και με τη μέχρι τώρα αξιολόγηση όλων των δεδομένων, λύνεται με δύο τρόπους. Ο ένας τρόπος, είναι, η μετατροπή αυτών των ιδιότυπων σχημάτων που λέγονται αναγκαστικοί συνεταιρισμοί, σε νομικά πρόσωπα, με συνιδιοκτησία όλων αυτών των μεριδιούχων κατά το ποσοστό που αντιστοιχεί στα χιλιοστά ή στα 100 τα οποία προκύπτουν από τη γενική συνέλευση. Έτσι, το νομικό πρόσωπο μπορεί ακόμα και στη φάση του λειτουργούντος Κτηματολογίου, να διορθώσουν την εγγραφή από αγνώστου σε γνωστού, ως νομικό πρόσωπο μία φορά. Ή η δεύτερη λύση, με εξουσιοδότηση ονομαστικά από κάθε μεριδιούχο και όχι με την υπόθεση ενός κληρονόμου του ή των κληρονόμων του, ανεξαρτήτως του αν έχουν υπάρξει αποδοχές κληρονομιάς ή όχι. Ανοίγω μια μικρή παρένθεση για να το εξηγήσω και σε όλους τους άλλους συναδέλφους: (Υπάρχουν περιπτώσεις όπου ο αρχικός αναγκαστικός συνεταιρισμός είχε για παράδειγμα εκατό μεριδιούχους και στα 100 χρόνια που μεσολάβησαν, οι κληρονόμοι τους είναι πολύ περισσότεροι και έτσι φτάνουμε σε χιλιάδες πιθανούς υποθετικούς μεριδιούχους).

Άρα, η δεύτερη λύση, μπορεί να είναι η εξής. Μπορεί να εξουσιοδοτηθεί ονομαστικά από τον κάθε μεριδιούχο, ακόμα και αν αυτό είναι με πράξη μιας γενικής συνέλευσης και ουσιαστικά να έρθει ο αναγκαστικός συνεταιρισμός εξουσιοδοτημένος από τους πραγματικούς κυρίους του ποσοστού επί της γης της έκτασης η οποία θα αντιστοιχεί στον αναγκαστικό συνεταιρισμό και να εγγράψει δικαίωμα. Η δεύτερη λύση, προφανώς είναι, πιο χρονοβόρα και πιο πολύπλοκη.

Σε κάθε περίπτωση, είμαστε ανοιχτοί, σαν Υπουργείο Ψηφιακής Διακυβέρνησης, να εξετάσουμε και τις δύο αυτές λύσεις ή άλλες πιθανές λύσεις τις οποίες θα φέρει και ο συνάδελφος ο κύριος Στύλιος και να λύσουμε το πρόβλημα, ώστε να δικαιωθούν οι άνθρωποι και να μη χάσουν τις περιουσίες τους.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Τρία θέματα εν τάχει.

Κατ’ αρχάς, εκ προοιμίου, ενισχύω το ζήτημα που έθεσε ο συνάδελφος από την Δράμα της Νέας Δημοκρατίας, σχετικά με τα ζητήματα που ανακύπτουν με τις ντόπιες ιδιοκτησίες. Εμείς, είμαστε νέες χώρες, δηλαδή ενταχθήκαμε στον εθνικό κορμό μετά το 1913 και έχουμε και ιδιαίτερα προβλήματα, τα ανέπτυξε ο συνάδελφος και δεν θέλω να επιμείνω. Απλώς θεωρώ ότι πρέπει να υπάρξει μια λύση, γιατί ακριβώς η ύπαρξη του Κτηματολογίου, έχει ως προϋπόθεση την αντιμετώπιση αυτών των προβλημάτων.

Θέλω όμως να μείνω σ’ αυτό που ανέπτυξα και στην τοποθέτησή μου στην πρώτη συνεδρίαση της Επιτροπής, που έχει σχέση με την εικοσιτετράωρη δυνατότητα εγγραφής πράξεων μετεγγραφής κ.λπ..

Κύριε Υπουργέ, σας άκουσα που είπατε στην εισήγησή σας σε σχέση με το «θα υπάρχουν φίλτρα - δικλείδες ασφαλείας για το funds και τις τράπεζες» ενδεχομένως και ίσως δεν κατόρθωσα να κάνω κατανοητό την αγωνία μου στην πρώτη συζήτηση, που δεν έχει σχέση μόνο με αυτό, έχει σχέση με την ασφάλεια των συναλλαγών. Δηλαδή, εάν εγώ πουλήσω στον κύριο - Κυρανάκη το ακίνητο και ας μην πω τον κύριο Κυρανάκη, αλλά και στον κύριο - Σταθόπουλο το ακίνητο και ο κύριος Σταθόπουλος το αγοράσει και υπογράψει το πωλητήριο συμβόλαιο στον συμβολαιογράφο το απόγευμα στις 17.00 η ώρα και την επόμενη μέρα που θα πάει ο συμβολαιογράφος να μεταγράψει το συμβόλαιο το καινούργιο, μπορεί να έχει προλάβει κάποιος ο οποίος έχει να παίρνει από διατροφή ή μπορεί να παίρνει από αστική απαίτηση από δικαιοπραξία. Δηλαδή, δεν είναι μόνο το θέμα να αποκλείσουμε τα funds, είναι το θέμα της ασφάλειας των συναλλαγών. Να αποκλειστεί, δηλαδή, η δυνατότητα, ο καλόπιστος αποκτών και ενώ έχει πληρώσει και έχει υπογράψει το συμβόλαιο αγοράς και έχει πληρώσει το τίμημα - έχει καταβάλει το τίμημα, αιφνιδίως την επομένη ημέρα το πρωί, να προκύπτει ένα επιβαρυμένο ακίνητο. Αυτή είναι η ουσία της παρέμβασής μου. Δεν θέλω να μακρηγορήσω, θα είμαι στην Ολομέλεια υποθέτω διά ζώσης, οπότε θα τα πούμε εκεί.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Τον λόγο ο κ. Υφυπουργός.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κατ’ αρχάς, να αναγνωρίσω το ειλικρινές ενδιαφέρον του κυρίου Ξανθόπουλου και από επιστημονικής, αλλά και από εμπειρικής άποψης, καθώς βιώνει ο ίδιος σαν δικηγόρος αυτά τα προβλήματα καθημερινά. Θέλω να εξηγήσω το εξής. Με το ψηφιακό σύστημα είναι πολύ πιο εύκολη η καταγραφή της, μάλλον η τήρηση της αρχής της χρονικής προτεραιότητας και αυτό κύριε Ξανθόπουλε, διότι κάθε ηλεκτρονική αίτηση οποιαδήποτε στιγμή κι αν υποβληθεί μέσα στο εικοσιτετράωρο και στο επταήμερο, παίρνει έναν αριθμό πρωτοκόλλου. Αυτό στον ηλεκτρονικό κόσμο, είναι πολύ πιο ακριβές από τον φυσικό κόσμο της ουράς και της αναμονής στο γραφείο και της μετακίνησης των ανθρώπων. Αυτό, λοιπόν, το βλέπετε κύριε Αχμέτ και το βλέπουν σήμερα κατ’ αρχάς σε περιβάλλον λειτουργούντος Κτηματολογίου, οι δικηγόροι και οι συμβολαιογράφοι, όταν κάνουν ηλεκτρονική έρευνα και αναζητούν το Κτηματολογικό φύλλο, υπάρχει σήμερα - και ρωτήστε έναν συνάδελφό σας - μία υποσημείωση στο κάτω μέρος του κτηματολογικού φύλλου ότι εκκρεμεί η τάδε αίτηση με το τάδε πρωτόκολλο και σε τι φάση βρίσκεται. Άρα, φυσικά και θα δει ότι υπάρχει εκκρεμής αίτηση και αν δε έχει καταχωρηθεί η αίτηση, θα δει και την νομική κατάσταση.

Άρα, λοιπόν, θα το πω με ένα πρακτικό παράδειγμα. Έστω ότι ο κ. Σταθόπουλος που αναφέρατε, είναι κακόβουλος και θέλει το ακίνητό του να το μεταβιβάσει ταυτόχρονα σε δύο αγοραστές ή σε τρεις αγοραστές και να εισπράξει και από τους τρεις το αντίστοιχο τίμημα και μετά να διαφύγει στο εξωτερικό με το αντίτιμο. Αυτό σήμερα, στο ένχαρτο σύστημα και στο σύστημα του ωραρίου, ξέρετε πολύ καλά ότι σε μία ακραία περίπτωση μπορεί και να συμβεί. Μπορεί στις 17.00 να υπογράψει ο Σταθόπουλος με τον κύριο Λοβέρδο, στις 18.00 με τον κύριο Κυριαζίδη και στις 19.00 με τον κύριο Στύλιο και όποιος πάει να μεταγράψει πρώτος, είναι ο κύριος του ακινήτου. Αυτή είναι η κατάσταση σήμερα.

Εδώ, λοιπόν, δημιουργούμε ένα περιβάλλον, στο οποίο το δευτερόλεπτο πριν υπογράψουν τα δύο συμβαλλόμενα μέρη, επαναλαμβάνω το δευτερόλεπτο πριν υπογράψουν τα δύο συμβαλλόμενα μέρη, μπορούν να δουν ηλεκτρονικά σε ποια κατάσταση βρίσκεται το ακίνητο και αν έχει υποβληθεί μία αίτηση κατάσχεσης ή οτιδήποτε άλλο. Αυτό, είναι πάρα πολύ σημαντικό για την ασφάλεια του δικαίου. Θεωρώ ότι προφανώς είμαστε θετικοί και το προβλέπει ήδη η διάταξη, αλλά το επαναλαμβάνω, ο φορέας με απόφαση του Δ.Σ. να ορίσει εξαιρέσεις, ας πούμε για την περίπτωση της κατάσχεσης ή της προσημείωσης, πάντα προς όφελος των πολιτών και των απλών ανθρώπων, οι οποίοι θέλουν να αισθανθούν ασφάλεια εντός του περιβάλλοντος του Κτηματολογίου, αλλά θέλουμε να γίνει κατανοητό και ότι το εργαλείο το οποίο ψηφίσαμε με τον προηγούμενο νόμο, το ν. 5076 και ξεκίνησε να λειτουργεί από την 1/1/2024, ο ψηφιακός φάκελος μεταβίβασης, το είχαμε πει τότε και το επαναλαμβάνω και σήμερα, το ΚΑΕΚ κλειδώνει όταν υπάρχει μια συναλλαγή. Άρα, λοιπόν, αν δύο μέρη μπαίνουν σε διαδικασία υπογραφής ενός συμβολαίου για ένα συγκεκριμένο ΚΑΕΚ ή για κάποια συγκεκριμένα ΚΑΕΚ, αυτό κλειδώνει στο Akinita.gov.gr και κανείς τρίτος δεν μπορεί να εγγράψει πράξει επ’ αυτού, καλόβουλος ή κακόβουλος. Αυτό, λοιπόν, ενισχύει για την ασφάλεια δικαίου.

Σε κάθε περίπτωση, κύριε Ξανθόπουλου και αύριο στην Ολομέλεια, με χαρά να τα συζητήσουμε.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κύριε Υπουργέ, θέλετε να προσθέσετέ και κάτι άλλο για να ολοκληρώσουμε, έχουν ολοκληρωθεί οι τοποθετήσεις όλων των συναδέλφων Βουλευτών που ζήτησαν το λόγο. Θέλετε να ολοκληρώσουμε με τη δικιά σας τοποθέτηση, δεν έχει κάτι άλλο;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Κύριε Πρόεδρε, όχι δεν έχω να προσθέσω κάτι, απάντησα σε όλα τα ερωτήματα.

**ΛΑΖΑΡΟΣ ΤΣΑΒΔΑΡΙΔΗΣ (Πρόεδρος της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του Ν.Π.Δ.Δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμεμε τις θέσεις των κομμάτων επί της αρχής:

Ο Εισηγητής της Πλειοψηφίας, κ. Ιωάννης – Μιχαήλ (Γιάννης) Λοβέρδος, ψήφισε «υπέρ».

Ο Εισηγητής της Μειοψηφίας, κ. Γεώργιος Καραμέρος, δήλωσε «επιφύλαξη».

Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Ιλχάν Αχμέτ, δήλωσε «επιφύλαξη».

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Μαρία Κομνηνάκα, ψήφισε «κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος, δήλωσε «επιφύλαξη».

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεοπίστη (Πέτη) Πέρκα, δήλωσε «επιφύλαξη».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”», κ. Γεώργιος Ρούντας, δήλωσε «επιφύλαξη».

Η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου, ψήφισε «κατά».

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ.Πέτρος Δημητριάδης, δήλωσε «επιφύλαξη».

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως και 33του σχεδίου νόμου;

Τα άρθρα 1 έως 33 του σχεδίου νόμου γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Γίνεται δεκτό και το ακροτελεύτιο άρθρο.

Ερωτάται η Επιτροπή, εάν το σχέδιο νόμου γίνεται δεκτό στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Ψηφιακής Διακυβέρνησης «Ολοκλήρωση της κτηματογράφησης, απλοποίηση διαδικασιών, χρήση τεχνητής νοημοσύνης και διατάξεις για τη λειτουργία του Ν.Π.Δ.Δ. «Ελληνικό Κτηματολόγιο», λοιπές διατάξεις του Υπουργείου Ψηφιακής Διακυβέρνησης» γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καππάτος Παναγής, Καραμανλή Άννα, Στύλιος Γεώργιος, Κελέτσης Σταύρος, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης (Γιάννης), Τσαβδαρίδης Λάζαρος, Υψηλάντης Βασίλειος – Νικόλαος, Χαρακόπουλος Μάξιμος, Ακρίτα Έλενα, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Αχμέτ Ιλχάν, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Στολτίδης Λεωνίδας, Κανέλλη Γαρυφαλλιά (Λιάνα), Κομνηνάκα Μαρία, Μεταξάς Βασίλειος, Γραμμένος Βασίλειος, Τζανακόπουλος Δημήτριος, Κουρουπάκη Ασπασία, Ρούντας Γεώργιος, Δημητριάδης Πέτρος, Βαλτογιάννης Διονύσιος και Μπαράν Μπουρχάν.

Τέλος και περί ώρα 15.35’ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΛΑΖΑΡΟΣ ΤΣΑΒΔΑΡΙΔΗΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**